text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Pesalema 104:1-35
104 Baka Jehofa, wena moya wa me.+Wena Jehofa Modimo wa me, o itshupile o le mogolo thata.+O apere+ thata le bontlentle,2 O ipipa ka lesedi jaaka e kete ka seaparo,+O otlolola magodimo jaaka letsela la mogope,+3 Ene Yo o agang matlwana a gagwe a a kwa godimo ka mesipuri mo metsing,+Yo o dirang maru kara ya gagwe,+Yo o tsamayang ka diphuka tsa phefo,+4 Yo o dirang baengele ba gagwe meya,+Badiredi ba gagwe molelo o o lailang.+5 O thaile lefatshe mo mafelong a lone a a tlhomameng;+Ga le kitla le reketlisiwa ka bosakhutleng, kgotsa ka bosaengkae.+6 O ne wa le bipa ka bodiba jo bo boteng jwa metsi fela jaaka e kete ka seaparo.+Metsi a ne a eme kwa godimo ga dithaba.+7 Fa o kgalema a ne a simolola go tshaba;+Fa a utlwa modumo wa tumo ya gago ya maru a ne a sia ka letshogo—8 Dithaba di ne tsa tlhatloga,+Mabala a mekgatšha a ne a fologa—A ya kwa lefelong le o le a thaetseng.9 O ne wa tlhoma molelwane, o a sa tshwanelang go o tlola,+Gore a se ka a bipa lefatshe gape.+10 Ene o romela metswedi mo mekgatšheng e e phothoselang;+E nna e tsamaya fa gare ga dithaba.11 E tswelela pele go nosa dibatana tsotlhe tsa naga e e bulegileng;+Dipitse tsa naga+ di itimola lenyora ka metlha.12 Dibopiwa tse di fofang tsa magodimo di kotama kwa godimo ga yone;+Di nna di ntsha modumo go tswa mo gare ga lesuthu la dikala tse di nang le makakaba.+13 O nosetsa dithaba go tswa kwa matlwaneng a gagwe a a kwa godimo.+Lefatshe le kgotsofadiwa ke maungo a ditiro tsa gago.+14 O dira gore bojang jo botala bo tlhogele dibatana,+Le dimela gore di dirisiwe ke batho,+Go dira gore dijo di tlhoge mo lefatsheng,+15 Le beine e e ipedisang pelo ya motho yo o nang le go swa,+Go dira gore sefatlhego se phatsime leokwane,+Le senkgwe se se tshegetsang pelo ya motho yo o nang le go swa.+16 Ditlhare tsa ga Jehofa di a kgotsofadiwa,Masedara a Lebanona ao a a jadileng,+17 Kwa dinonyane di dirang dintlhaga gone.+Fa e le mogolori, ditlhare tsa mofira ke ntlo ya one.+18 Dithaba tse di kwa godimo+ ke tsa dipodi tsa kwa thabeng;+Mafika a magolo ke botshabelo jwa dipela.+19 Ene o diretse ngwedi dinako tse di tlhomilweng;+Letsatsi le itse sentle kwa le phirimelang gone.+20 Wena o dira lefifi, gore go nne bosigo;+Dibatana tsotlhe tsa sekgwa di tsamaya mo go lone.21 Ditawana tse di seriri di kurutlela se di se tsomang+Le go batla dijo tsa tsone mo Modimong.+22 Letsatsi le simolola go phatsima+—di a boaMme di rapama mo mafelong a tsone a go iphitlha.23 Motho o ya kwa tirong ya gagwe+Le kwa tirelong ya gagwe go fitlha maitseboa.+24 A bo ditiro tsa gago di le dintsi jang ne, Jehofa!+O di dirile tsotlhe ka botlhale.+Lefatshe le tletse ditiro tsa gago.+25 Fa e le lewatle leno le legolo le le atlhameng,+Mo go lone go na le dilo tse di tsamayang tse di se nang palo,+Dibopiwa tse di tshelang, tse dipotlana le tse dikgolo.+26 Dikepe di ya kwa go lone;+Fa e le Lefiathane,+ o mmopile gore a tshamekele mo go lone.+27 Tsotlhe fela—di nna di go letetse+Gore o di neye dijo tsa tsone ka paka ya tsone.+28 Di sela se o di nayang sone.+O bula seatla sa gago—di kgotsofadiwe ke dilo tse di molemo.+29 Fa o fitlha sefatlhego sa gago, di a fuduega.+Fa o tlosa moya wa tsone, di a swa,+Mme di boela kwa loroleng lwa tsone.+30 Fa o romela moya wa gago, di a bopiwa;+Mme o dira sefatlhego sa lefatshe sesha.31 Kgalalelo ya ga Jehofa e tla itshupa e le ya bosakhutleng.+Jehofa o tla ipelela ditiro tsa gagwe.+32 O lebile lefatshe, mme le a roroma;+O ama dithaba, mme di kua mosi.+33 Ke tla opelela Jehofa botshelo jwa me jotlhe;+Ke tla leletsa Modimo wa me pina fa fela ke sa ntse ke le teng.+34 A go tlhatlhanya ga me kaga gagwe go nne monate.+Fa e le nna, ke tla ipela mo go Jehofa.+35 Baleofi ba tla fedisiwa mo lefatsheng;+Mme fa e le baikepi, ga ba kitla ba tlhola ba nna teng.+Baka Jehofa, wena moya wa me. Bakang Jah!+


c: text/html

text:
Basupi ba ga Jehofa ba Bakae mo Lefatsheng Lotlhe?
Lo bala jang palo ya lona?
Re bala fela Basupi ba ba rerang dikgang tse di molemo tsa Bogosi Jwa Modimo kgwedi le kgwedi. (Mathaio 24:14) Palo eno e akaretsa Basupi ba ba kolobeditsweng mmogo le ba ba sa kolobediwang mme gone ba tshwanelega go tsamaya ba rera.
A motho o tlhoka go ntsha madi gore e nne leloko la phuthego?
Nnyaa. Meneelo ga e amane gope le gore a motho ke Mosupi kgotsa gore tiro ya gagwe ke eng mo phuthegong. (Ditiro 8:18-20) Tota e bile, bontsi jwa batho ba ba ntshang meneelo ga ba itsewe. Mosupi mongwe le mongwe o ithaopela go dirisa nako, maatla le dithoto tsa gagwe go tshegetsa tiro ya go rera e e dirwang mo lefatsheng lotlhe.—2 Bakorintha 9:7.
Lo itse jang gore ke batho ba le kae ba ba tsamayang ba rera?
Kgwedi le kgwedi, Basupi ba naya phuthego pego ya tiro ya bone ya go rera. Ga go na ope yo o patelesegang go ntsha pego eno.
Phuthego e kokoanya dipego e bo e di romela kwa ofising ya lekala e e okametseng phuthego eo. Diofisi tsa makala di romela dipego tseo kwa ntlokgolong ya lefatshe lotlhe.
Nako le nako fa ngwaga wa tirelo o wela, * go lebelelwa palogotlhe ya Basupi mo nageng nngwe le nngwe. Dipalo tseno di a kokoanngwa go bona palo ya Basupi mo lefatsheng lotlhe. Dipego tsa naga nngwe le nngwe le maitemogelo a ba bangwe ba nnile le one mo tirong ya go rera di kwalwa mo bukeng ya ngwaga ya Basupi ba ga Jehofa. Dipego tseno di re kgothatsa fela jaaka di ne di kgothatsa Bakeresete ba ntlhantlha.—Ditiro 2:41; 4:4; 15:3.
A palo ya lona e akaretsa ba ba kopanelang le lona mme ba sa rere?
Le fa re sa ba akaretse mo palong ya Basupi, re a ba amogela mo diphuthegong tsa rona. Bontsi jwa bone ba nna gone ngwaga le ngwaga kwa Segopotsong sa loso lwa ga Keresete, ka jalo go bona palo ya bone re tsaya palogotlhe ya ba ba nnileng gone kwa Segopotsong re bo re ntsha palo ya Basupi. Ka 2016, palo ya ba ba nnileng gone kwa Segopotsong e ne e le 20 085 142.
Bontsi jwa ba ba sa tleng dikokoanong tsa rona ba solegelwa molemo ke thulaganyo ya rona ya go ithuta Baebele le batho. Ka 2016, re ne ra tshwara dithuto tsa Baebele di ka nna 10 115 264 kgwedi le kgwedi, tse dingwe di tshwarwa le batho ba le mmalwa ka nako e le nngwe.
Goreng palo ya lona e le kwa tlase fa e bapisiwa le ya puso?
Gantsi fa goromente e kokoanya dipalopalo tsa yone e dira jalo ka go botsa batho gore ba tsena kereke efe. Ka sekai, U.S. Census Bureau ya re fa e kokoanya dipalopalo “e leka go batla go itse gore motho ke leloko la kereke efe” ke ka moo ba reng dipalopalo tsa bone “di ikaegile ka se batho ba se buang.” Go farologana le seo, rona re bala Basupi ba ga Jehofa re lebile palo ya ba ba rerang le ba ba begang tiro ya bone, e seng go ya ka se motho a se buang.
^ ser. 2 Ngwaga wa tirelo o simologa ka September 1 go fitlha ka August 31 wa ngwaga o o latelang. Ka sekai, ngwaga wa tirelo wa 2015 o simolotse ka September 1, 2014, go fitlha ka August 31, 2015.
^ ser. 16 Ngwaga wa tirelo o simologa ka September 1 go fitlha ka August 31 wa ngwaga o o latelang. Ka sekai, ngwaga wa tirelo wa 2015 o simolotse ka September 1, 2014, go fitlha ka August 31, 2015.
Ithute mo go Oketsegileng
DIPOTSO TSE GANTSI DI BODIWANG
Basupi ba ga Jehofa ba Dumela Eng?
Bona tshobokanyo ya dilo di le 15 tse tumelo ya rona e theilweng mo go tsone.
KE BOMANG BA BA DIRANG THATO YA GA JEHOFA GOMPIENO?
Basupi ba ga Jehofa ba Rulaganya Jang Tiro ya Bone ya go Rera?
Re latela sekao se Jesu a se tlhomileng fa a ne a le mo lefatsheng. Ke mekgwa efe e re e dirisang fa re rera?
DIPOTSO TSE GANTSI DI BODIWANG
Diphuthego Tsa Basupi ba ga Jehofa di Rulagantswe Jang?
Iponele gore re bona jang kaelo le ditaelo ka thulaganyo eno.

robotstxt: allowed

filter: keep


text:
Bodumedi jo bo Siameng bo Kgothaletsa Maloko a Jone go Ratana
“BAEBELE ya re: “Yo o sa rateng ga a itse Modimo; ka go bo Modimo ke lorato.” (1 Johane 4:8, New Catholic Edition of the Holy Bible) Ka jalo, bodumedi jo bo siameng bo kgothaletsa maloko a jone go ratana.
Madumedi a le mantsi a dira tiro e e molemo ya go tlhokomela balwetse, bagodi le bahumanegi. A kgothaletsa maloko a one go dirisa kgakololo ya ga moaposetoloi Johane yo o neng a kwala jaana: “A re re mongwe o na le dilo di le dintsi mo botshelong mme a bo a bona mokaulengwe kgotsa kgaitsadi a tlhoka, mme a bo a sa mo thuse. Jalo lorato lwa Modimo ga lo yo mo mothong yoo. Banake, re tshwanetse go rata batho e seng fela ka mafoko le ka se re se buang mme ka ditiro le ka go amega ka bone ka tsela ya mmatota.”—1 Johane 3:17, 18, New Century Version.
Le fa go ntse jalo, go direga eng fa ditšhaba di ya ntweng? A molao wa Modimo wa go ‘rata moagelani wa gago jaaka o ithata’ o dirisiwa fela ka nako ya kagiso mme o bo o itlhokomolosiwa fa mongwe wa dipolotiki kgotsa kgosi a tlhopha go lwa le setšhaba sa boagelani?—Mathaio 22:39, King James Version.
Jesu o ne a re: “Batho botlhe ba tla itse gore lo barutwa ba me, fa lo ratana.” (Johane 13:35, New International Version) Fa o ntse o araba dipotso tse di latelang, ipotse jaana, ‘A maloko a bodumedi jono a rata batho botlhe ka dinako tsotlhe e seng fela ka se ba se buang mme gape le ka ditiro?’
KGANG: Ntwa.
SE BAEBELE E SE RUTANG:
Jesu o ne a laela barutwa ba gagwe jaana: “Ke lo raya ke re, ratang baba ba lona, direlang batho ba ba lo tlhoileng se se molemo.”—Mathaio 5:44, NCE.
Fa masole a ne a tla go tshwara Jesu, moaposetoloi Petere o ne a ntsha sebetsa go mo sireletsa. Le fa go ntse jalo, Jesu o ne a re: “Busetsa tšhaka ya gago mo lefelong la yone. Botlhe ba ba dirisang tšhaka ba tla bolawa ka tšhaka.”—Mathaio 26:52, NCV.
Moaposetoloi Johane o ne a kwala jaana: “O ka kgona go bona pharologano fa gare ga bana ba Modimo le ba ga diabolo, ka gonne ba e leng ba ga diabolo ba gana go dira se se siameng kgotsa go ratana. Go tloga kwa tshimologong lo ne lwa bolelelwa gore re tshwanetse go ratana. Lo se ka lwa tshwana le Kaine, yo e neng e le wa ga diabolo mme a bolaya morwarraagwe.”—1 Johane 3:10-12, Contemporary English Version.
POTSO:
A bodumedi jono bo kgothaletsa maloko a jone go nna le seabe mo ntweng?
KGANG: Dipolotiki.
SE BAEBELE E SE RUTANG:
Fa batho bangwe ba sena go bona gore Jesu o kgona go dira dikgakgamatso, ba ne ba batla gore a nne le seabe mo dipolotiking. O ne a dira eng? “Jesu, ka a itse gore ba ne ba ikaeletse go mo pateletsa go nna kgosi, a tswa gape a ya kwa thabeng a le esi.”—Johane 6:15, NIV.
Fa Jesu a ne a tshwarwa le go latofadiwa ka maaka a gore o tlhotlheletsa batho go nna kgatlhanong le puso, o ne a araba jaana: “Bogosi jwa me ga se jwa lefatshe leno. Fa bogosi jwa me e ne e le jwa lefatshe leno, batlhanka ba me ba ka bo ba ile ba tlhabana, gore ke se ka ka neelwa Bajuda. Mme bogosi jwa me ga bo tswe mo lefatsheng.”—Johane 18:36, English Standard Version.
Fa Jesu a ne a rapelela barutwa ba gagwe mo Modimong, o ne a re: “Ke ba neile lefoko la gago, mme lefatshe le ba tlhoile ka gonne ga se ba lefatshe, fela jaaka nna ke se wa lefatshe.”—Johane 17:14, New Revised Standard Version.
POTSO:
A bodumedi jono bo latela sekao sa ga Jesu le go tila go nna le seabe mo dipolotiking le fa seo se raya gore maloko a jone a tla tlhoiwa ke batho bangwe ba dipolotiki?
KGANG: Go tlhaola batho ka lotso.
SE BAEBELE E SE RUTANG:
Fa batho ba ntlha ba ba sa rupisiwang ba e seng Bajuda ba ne ba nna Bakeresete, moaposetoloi Petere o ne a re: “Modimo ga a kgetholole, mme mo setšhabeng sengwe le sengwe motho yo o mmoifang a ba a dira tshiamo o a amogelesega mo go Ene.”—Ditiro 10:34, 35, Holman Christian Standard Bible.
Fa Jakobe a ne a kwalela Bakeresete ba lekgolo la ntlha la dingwaga o ne a re: “Ditsala tsa me, fa lo na le tumelo mo Moreneng wa rona yo o galalelang Jesu Keresete, ga lo kitla lo tshwara batho bangwe botoka go na le ba bangwe. A re re motho yo o humileng o tla mo go nngwe ya dipokano tsa lona a apere diaparo tsa tlhwatlhwa e e kwa godimo e bile a tsentse palamonwana ya gouta. Mme go tla le motho yo o humanegileng a apere diaparo tse di onetseng. Ga lo a tshwanela go naya motho yo o apereng diaparo tsa tlhwatlhwa e e kwa godimo setulo sa maemo lo bo lo raya yo o humanegileng lo re a eme fa thoko kgotsa a nne fa fatshe. Go tla bo go tshwana le go raya batho bangwe lo re ba botoka go na le ba bangwe, e bile lo tla bo lo itshwara jaaka moatlhodi yo o sa siamang.”—Jakobe 2:1-4, CEV.
POTSO:
A bodumedi jono bo ruta gore batho botlhe ba a lekana mo Modimong le gore maloko a bodumedi ga a tshwanela go tlhaola batho ka ntlha ya lotso kgotsa madi a ba nang le one?
Ke bodumedi bofe jo bo rutang maloko a jone gore a se ka a laolwa ke dipolotiki, lotso le maemo a itsholelo a a kgaoganyang batho?


text:
Re ka Itse Jang Gore Baebele e Boammaaruri?
Baebele ya re ke “lefoko la Modimo” le gore Modimo ‘a ka se ka a aka.’ (1 Bathesalonika 2:13; Tito 1:2) A gone go ntse jalo kgotsa Baebele ke buka ya mainane le ditlhamane fela?
Ithute mo go Oketsegileng
TSOGANG!
A Baebele E ka Go Thusa?
Fa Hilton a tswa kwa lapeng batsadi ba gagwe ba ne ba tsaya gore a ka se fetoge. Mme morago ga dingwaga di le 12 o ne a fetoga mo ba neng ba sa dumele. Go diregileng?
Totatota Baebele e Ruta Eng?
Baebele—Buka e e Tswang Kwa Modimong
Baebele e ka go thusa jang go lebana le mathata a gago? Ke ka ntlha yang fa o ka ikanya boporofeti jo bo mo Baebeleng?


text:
Baebele ya Reng ka Kgololesego? A Modimo o Laoletse Gale Botshelo Jwa Me?
Karabo ya Baebele
Modimo o re file kgololesego, e leng bokgoni jwa go itirela ditshwetso go na le gore Modimo kgotsa maatla mangwe a laolele gale se re se dirang. Ela tlhoko se Baebele e se rutang.
Modimo o bopile batho mo setshwanong sa gagwe. (Genesise 1:26) Go farologana le diphologolo tse di se nang maikutlo, rona re tshwana le mmopi wa rona ka bokgoni jwa go bontsha dinonofo tse di jaaka lorato le tshiamiso. Mme jaaka Mmopi wa rona re na le kgololesego jwa go itirela ditshwetso.
Go fitlha mo selekanyong se se rileng, re kgona go itlhophela tsela e re batlang isagwe ya rona e nna ka yone. Baebele e re kgothaletsa go ‘tlhopha botshelo ka go reetsa lentswe la [Modimo]’ mo go kayang go tlhopha go ikobela ditaelo tsa gagwe. (Duteronome 30:19, 20) Se Modimo a neng a se bua se ne se ka se utlwale e bile e le bosetlhogo fa e le gore re ne re se na kgololesego ya go itirela ditshwetso. Modimo ga a re pateletse go dira se a se buang, go na le moo o ikuela jaana mo go rona ka lorato: “Fa fela o ne o ka tlhwaela ditaolo tsa me tsebe! Foo kagiso ya gago e ne e tla nna fela jaaka noka.”—Isaia 48:18.
Katlego ya rona kgotsa go palelwa ga go a laolelwa gale. Fa re batla go atlega mo go sengwe, re tshwanetse go dira ka natla. Baebele ya re: “Sotlhe se seatla sa gago se se bonang go se dira, se dire ka maatla a gago.” (Moreri 9:10) Gape ya re: “Dithulaganyo tsa yo o tlhoafetseng ruri di solegela molemo.”—Diane 21:5.
Kgololesego ya go itirela ditshwetso ke mpho e e tswang kwa Modimong ka gonne e dira gore re mo rate ka “pelo yotlhe”—re sa patelediwe.—Mathaio 22:37.
A Modimo ga a laole dilo tsotlhe?
Baebele e ruta gore Modimo ke Mothatayotlhe le gore maatla a gagwe a ka se lekanngwe le a motho ope fela. (Jobe 37:23; Isaia 40:26) Le fa go ntse jalo, ga a dirise maatla a gagwe go laola sengwe le sengwe. Ka sekai, Baebele ya re Modimo o ne a “ikgapa” fa a ne a dirisana le Babelona ya bogologolo, baba ba batho ba gagwe. (Isaia 42:14) Le gompieno o dira se se tshwanang ka go itshokela batho ba ba dirisang kgololesego ya bone go utlwisa ba bangwe botlhoko. Mme Modimo ka se ba itshokele ka bosakhutleng.—Pesalema 37:10, 11.
Ithute mo go Oketsegileng
TSOGANG!
A Dinaledi di Ama Botshelo Jwa Gago?
Batho ba le bantsi ba dirisa tepodinaledi go ba kaela mo botshelong. A tota dinaledi di ka re thusa?
DIKARABO TSA DIPOTSO TSA BAEBELE
A Nako ya Rona ya go Swa e Laoletswe Go sa Le Gale?
Goreng Baebele e re go na le “motlha wa go swa”?
TORA YA TEBELO
Modimo o Batla Gore o Atamalane le Ene
Go tweng fa o dumela mo Modimong mme o ikutlwa o le kgakala le ene?
DIKARABO TSA DIPOTSO TSA BAEBELE
A Diabolo a ka Laola Batho?
Diabolo o tlhotlheletsa batho jang mme re ka tila maano a gagwe jang?


text:
“Lefoko la Modimo . . . le Naya Maatla”
“Lefoko la Modimo le a tshela e bile le naya maatla.”—BAHEB. 4:12.
PINA: 114, 113
1. Ke eng fa re dumela gore Lefoko la Modimo le naya maatla? (Bona setshwantsho se se simololang setlhogo.)
RONA batlhanka ba ga Jehofa, re dumela ka botlalo gore Lefoko la Modimo “le a tshela e bile le naya maatla.” (Baheb. 4:12) Bontsi jwa rona re na le maitemogelo a a bontshang gore Baebele e na le maatla a go fetola matshelo. Bakaulengwe le bokgaitsadi bangwe e kile ya bo e le magodu, ba tshwakgotswe ke diokobatsi kgotsa ba dira boitsholo jo bo maswe jwa tlhakanelodikobo. Ba bangwe ba ne ba atlegile mo tsamaisong eno mme ba ne ba utlwa e kete go tlhaela sengwe. (Mor. 2:3-11) Gangwe le gape batho ba ba neng ba se na tsholofelo ba ile ba nna le tshono ya go bona botshelo ka ntlha ya maatla a magolo a Baebele. O ka tswa o ile wa itumelela go bala maitemogelo a bangwe ba bone a a gatisitsweng mo makasineng wa Tora ya Tebelo mo motseletseleng wa ditlhogo tsa “Baebele e Fetola Matshelo a Batho.” Mo godimo ga moo, o ka tswa o lemogile gore tota le fa Bakeresete ba sena go amogela boammaaruri, ba tswelela ba nonotsha tumelo ya bone ba dirisa Baebele.
2. Lefoko la Modimo le ile la itshupa jang gore le naya maatla mo lekgolong la ntlha la dingwaga?
2 A re tshwanetse go gakgamala fa re utlwa gore batho bangwe gompieno ba ile ba dira diphetogo tse dikgolo fa ba sena go ithuta Lefoko la Modimo? Legoka! Maitemogelo a bone a re gopotsa bakaulengwe le bokgaitsadi ba mo lekgolong la ntlha la dingwaga ba ba neng ba na le tsholofelo ya go tshela kwa legodimong. (Bala 1 Bakorintha 6:9-11.) Fa Paulo a sena go bua ka batho ba ba se kitlang ba rua Bogosi Jwa Modimo, o ne a re: “Bangwe ba lona ba ne ba ntse jalo.” Mme gone, ba ile ba fetoga ka ntlha ya Dikwalo le thuso ya moya o o boitshepo wa Modimo. Tota le fa ba sena go ithuta boammaaruri, bangwe ba bone ba ne ba tshwanelwa ke go fenya makoa mangwe a a neng a ka senya kamano ya bone le Modimo. Baebele e bua ka Mokeresete mongwe yo o tloditsweng wa mo lekgolong la ntlha la dingwaga yo o ileng a tlosiwa mo phuthegong; mme moragonyana o ne a busediwa. (1 Bakor. 5:1-5; 2 Bakor. 2:5-8) Ruri go a kgothatsa go sekaseka mathata a badumedimmogo le rona ba ileng ba lebana le one le a ba ileng ba kgona go a fenya ka gonne ba thusiwa ke Lefoko la Modimo.
3. Re tla sekaseka eng mo setlhogong seno?
3 E re ka Lefoko la Modimo le le maatla e bile re na le lone, go tla bo go le molemo gore re le dirise ka botlalo. (2 Tim. 2:15) Mo setlhogong seno, re tla sekaseka kafa re ka dirang ka gone gore Lefoko la Modimo le nne le maatla (1) mo botshelong jwa rona, (2) fa re le mo bodireding, le (3) fa re ruta mo seraleng. Dintlha tseno di tla re thusa gore re bontshe gore re rata Rraarona yo o kwa legodimong yo o re rutang gore re solegelwe molemo.—Isa. 48:17.
MO BOTSHELONG JWA RONA
4. (a) Re tlhoka go dira eng gore Lefoko la Modimo le re thuse? (b) Ke eng se wena o se dirang gore o nne le nako ya go ithuta Baebele?
4 Fa re batla gore Lefoko la Modimo le re thuse, re tshwanetse go le bala ka metlha mme fa go kgonega, re dire jalo letsatsi le letsatsi. (Josh. 1:8) Gone bontsi jwa rona re makgabe a dipapetla. Le fa go ntse jalo, ga re a tshwanela go letla sepe gore se kgoreletse thulaganyo ya rona ya go ithuta Baebele, tota le maikarabelo a botlhokwa a re nang le one. (Bala Baefeso 5:15, 16.) Bontsi jwa batho ba ga Jehofa ba ile ba rulaganya nako ya go bala Baebele letsatsi le letsatsi e ka ne e le mo mosong, motshegare kgotsa maitseboa. Ba ikutlwa fela jaaka mopesalema yo o neng a kwala jaana: “A bo ke rata molao wa gago jang ne! Ke tlhatlhanya ka one letsatsi lotlhe.”—Pes. 119:97.
5, 6. (a) Ke eng fa go tlhatlhanya go le botlhokwa? (b) Re ka tlhatlhanya jang? (c) O solegetswe molemo jang ke go bala le go tlhatlhanya ka Lefoko la Modimo?
5 Ga re a tshwanela go bala Baebele fela, mme gape re tshwanetse go tlhatlhanya ka se re se balang. (Pes. 1:1-3) Fa re dira jalo, re tla kgona go solegelwa molemo ke botlhale jwa yone jo bo sa felelweng ke nako. Go sa kgathalasege gore re bala Baebele e e gatisitsweng kgotsa e e mo sedirisiweng sa ileketeroniki, re tshwanetse go dira jalo ka maikaelelo a gore se re se balang se re fitlhelele pelo.
6 Re ka tlhatlhanya jang? Bangwe ba bona go le molemo gore ba eme go se kae fa ba sena go bala karolo nngwe ya Dikwalo ba bo ba ipotsa jaana: ‘Seno se nthuta eng ka Jehofa? Ke dirisa molaomotheo o o mo temaneng eno jang mo botshelong jwa me? Ke tlhoka go tokafatsa fa kae?’ Fa re ntse re rapela le go tlhatlhanya ka Lefoko la Modimo, re tla tlhotlheletsega go dirisa kgakololo ya lone ka botlalo. Eleruri re tla dira gore maatla a lone a re solegele molemo.—2 Bakor. 10:4, 5.
MO BODIREDING
7. Re tshwanetse go dirisa Lefoko la Modimo jang mo bodireding?
7 Re tshwanetse go dirisa Lefoko la Modimo jang mo bodireding? Selo sa ntlha se re tlhokang go se dira ke go le dirisa ka tsela e e oketsegileng fa re rera. Mokaulengwe mongwe o ne a tlhalosa kgang eno jaana: “A re re o rera ka ntlo le ntlo le Jehofa, a e ne e tla nna wena fela o buang kgotsa a o ne o tla dumela gore e nne ene a buang?” Se a neng a leka go se tlhalosa ke go re: Fa re bala Lefoko la Modimo ka tlhamalalo mo bodireding, re a bo re dira gore Jehofa e nne ene a buang le mong wa ntlo. Fa re tlhopha temana e e molemo, e ka nna ya thusa moreetsi thata go feta sepe se rona re ka se buang. (1 Bathes. 2:13) Ipotse jaana: ‘A ke dirisa tshono nngwe le nngwe gore ke bolelele mongwe molaetsa wa Lefoko la Modimo?’
8. Ke eng fa re sa tshwanela go bala ditemana tsa Baebele fela?
8 Mme gone, ga re a tshwanela go bala ditemana tsa Baebele fela. Ka ntlha yang? Ka gonne bontsi jwa batho ga ba tlhaloganye Baebele go le kalo. Go ne go ntse jalo mo lekgolong la ntlha la dingwaga mme le gompieno go jalo. (Bar. 10:2) Ka jalo, ga re a tshwanela go ipolelela gore motho o tla tlhaloganya temana fa re mmalela yone fela. Re tshwanetse go ipha nako ya go tlhomolola dintlha dingwe tsa temana, gongwe re ka dira jalo ka go boeletsa dintlha tsa konokono le go tlhalosa bokao jwa tsone. Fa re dira jalo, molaetsa wa Lefoko la Modimo o tla fitlhelela dipelo tsa bareetsi ba rona.—Bala Luke 24:32.
9. Re ka buelela ditemana jang ka tsela e e tla dirang gore batho ba tlotle Baebele? Naya sekai.
9 Gape go tla bo go le molemo gore re buelele ditemana ka tsela e e tla dirang gore batho ba tlotle Baebele. Ka sekai, re ka nna ra re: “A re bone gore Mmopi wa rona a reng ka kgang eno.” Fa re bua le mongwe yo e seng Mokeresete, re ka nna ra re: “Ela tlhoko gore Dikwalo Tse di Boitshepo di a reng.” Kgotsa fa re rerela motho yo o sa rateng bodumedi, re ka nna ra mmotsa jaana: “A o kile wa utlwa seane seno sa bogologolo?” Eleruri re tshwanetse go fetola puisano ya rona go ikaegile ka gore re bua le motho ofe.—1 Bakor. 9:22, 23.
10. (a) Tlhalosa maitemogelo a mokaulengwe mongwe a nnileng le one. (b) O lemogile jang gore Lefoko la Modimo le maatla mo bodireding?
10 Bakeresete ba le bantsi ba lemogile gore go dirisa Lefoko la Modimo mo bodireding go ka ama batho ba ba ba rerelang fela thata. Akanya ka sekai seno. Mokaulengwe mongwe o ne a boela kwa monneng mongwe yo o godileng yo o nang le dingwaga di le mmalwa a bala dimakasine tsa rona. Go na le gore mokaulengwe yono a buelele makasine wa bosheng wa Tora ya Tebelo, o ne a mmalela temana nngwe e e neng e le mo makasineng oo. O ne a mmalela 2 Bakorintha 1:3, 4, e e reng: ‘Rara wa mautlwelobotlhoko a manana le Modimo wa kgomotso yotlhe, o re gomotsa mo pitlaganong yotlhe ya rona.’ Monna yoo o ile a rata se a neng a se utlwa mo a neng a kopa mokaulengwe gore a mmalele temana eo gape. Mo godimo ga moo, o ne a tlhalosa gore ene le mosadi wa gagwe ba ne ba tlhoka kgomotso mme o ne a simolola go kgatlhegela molaetsa wa Baebele. A le wena o a dumalana gore Lefoko la Modimo le maatla tota mo bodireding?—Dit. 19:20.
FA O RUTA MO SERALENG
11. Ke boikarabelo bofe jo bakaulengwe ba ba rutang mo seraleng ba nang le jone?
11 Rotlhe re itumelela go ya kwa dipokanong le kwa dikopanong tse dinnye le tse dikgolo. Lebaka la botlhokwa la go bo re ya kwa go tsone, ke gore re obamele Jehofa. Gape re solegelwa molemo ke dithuto tsa Dikwalo tse re di amogelang. Ruri bakaulengwe ba ba rutang mo seraleng ba na le tshiamelo e e molemo tota! Mme gone, ba tshwanetse go gopola gore jono ke boikarabelo jwa botlhokwa. (Jak. 3:1) Ka jalo, ba tshwanetse go tlhomamisa gore se ba se rutang se tswa mo Lefokong la Modimo. Fa e le gore o abetswe go ruta mo seraleng, o ka dira jang gore Lefoko la Modimo le nne le maatla?
12. Sebui se ka tlhomamisa jang gore Baebele e nna moko wa puo?
12 Tlhomamisa gore Baebele e nna moko wa puo ya gago. (Joh. 7:16) Seo se raya eng? Ela tlhoko gore go se ka ga nna le sepe se se dirang gore batho ba se ka ba tlhoma mogopolo mo ditemaneng tsa Baebele tse o di dirisang, e ka ne e le maitemogelo, ditshwantsho kgotsa tsela e o neelang puo ka yone. Gape gopola gore go bala fela ditemana tsa Baebele ga go reye gore o a bo o ruta se se tswang mo Baebeleng. Tota e bile, go dirisa ditemana tse dintsi thata go ka dira gore go se ka ga nna le epe ya tsone e bareetsi ba gago ba e gopolang. Ka jalo, tlhopha ditemana tsa konokono ka kelotlhoko mme o iphe nako ya go di bala, go di tlhalosa, go dira ditshwantsho le go tlhalosa gore di ka dirisiwa jang mo botshelong. (Neh. 8:8) Fa puo e o e neelang e theilwe mo aotlelaeneng ya phuthego, ithute aotlelaene eo le ditemana tse di mo go yone. Leka go tlhaloganya tsela e diele tse di mo aotlelaeneng di amanang ka gone le ditemana tse di umakilweng. Go tswa foo, dirisa ditemana tse o di tlhophileng go ruta dintlha tse di mo aotlelaeneng. (O ka bona dikakantsho tse di molemo mo thuto 21 go ya go 23 ya buka ya, Solegelwa Molemo ke Thuto ya Sekolo sa Bodiredi sa Puso ya Modimo.) Mme sa botlhokwa le go feta, rapela Jehofa o mo kope gore a go thuse gore o rute se se mo Lefokong la gagwe ka tsela e e molemo.—Bala Esera 7:10; Diane 3:13, 14.
13. (a) Kgaitsadi mongwe o ile a thusiwa jang ke temana e a neng a e utlwa kwa dipokanong? (b) O solegetswe molemo jang ke ditemana tsa Baebele tse di dirisiwang mo dipokanong?
13 Kgaitsadi mongwe wa kwa Australia o ne a itumelela thata tsela e ditemana dingwe di neng di dirisiwa ka gone kwa dipokanong. Fa a le monnye o ne a diragalelwa ke dilo tse di utlwisang botlhoko, le fa go ntse jalo, o ne a amogela molaetsa wa Baebele a bo a ineela mo go Jehofa. Mme gone, go ne go le thata gore a dumele gore Jehofa o a mo rata. Mme fa nako e ntse e ya, o ne a dumela seo. Ke eng se se mo thusitseng? Dilo di ne tsa fetoga fa a ne a tlhatlhanya ka temana e e neng ya dirisiwa kwa dipokanong, go tswa foo, o ne a e amanya le ditemana tse dingwe tsa Baebele. * A le wena o kile wa itumelela tsela e temana nngwe e neng e dirisiwa ka gone kwa dipokanong kgotsa kwa dikopanong tse dinnye le tse dikgolo?—Neh. 8:12.
14. Re ka bontsha jang gore re rata Lefoko la ga Jehofa?
14 Ruri re leboga go bo Jehofa a re neile Lefoko la gagwe e leng Baebele. Ga se fela gore o neile batho Lefoko la gagwe, mme gape, o diragaditse tsholofetso ya gagwe ya gore le tla nnela ruri. (1 Pet. 1:24, 25) Ka jalo, go tla bo go le molemo gore re bale Lefoko la Modimo ka metlha, re le dirise mo matshelong a rona e bile re le dirise go thusa batho ba bangwe. Fa re dira jalo, re tla bo re bontsha gore re rata mpho eno le gore re rata Mokwadi wa yone e bong Jehofa Modimo.
^ ser. 13 Bona lebokose le le reng, “ Phetogo ya Botlhokwa.”


text:
Atlanta e Amogela Basupi ba ga Jehofa ka Diatla Tsoopedi
“Ke rolela batho ba lona hutshe ka gonne ba rata go direla Bogosi Jwa Modimo ka dipelo tsa bone tsotlhe. Re lebogela matsapa a magolo a lo a tsayang go thusa badumedi mmogo le lona le batho ba bangwe.”
Ao ke mafoko a a mo lekwalong le le neng la kwalwa ke ratoropo ya Atlanta, Georgia, U.S.A. e bong Kasim Reed. O ne a amogela Basupi ba ga Jehofa ba ba neng ba tlile go tshwara dikopano tse dikgolo di le tharo mo toropong eo.
Khansele ya Toropo ya Atlanta le yone e ne ya bolela fa e amogela batlakopanong botlhe. E ne ya re: “Go na le Basupi ba ga Jehofa ba ka nna dimilione di le robedi mo lefatsheng lotlhe, ba ba tswang mo . . . merafeng e e farologaneng e bile ba godisitswe ka ditsela tse di sa tshwaneng, mme gone . . . lotlhe lo kopanngwa ke selo se le sengwe fela . . . [Lo] batla go galaletsa Jehofa, Modimo yo go buiwang ka ene mo Baebeleng yo gape e leng Mmopi wa dilo tsotlhe.”
Dikopano di le tharo di ne tsa tshwarelwa koo ka July le August 2014, tse pedi tsa tsone ka Seesemane mme e le nngwe ka Se-Spain. Batlakopanong ba ne ba tswa kwa dinageng di ka nna 128 mme thulaganyo ya Seesemane e ne ya ranolelwa mo puong ya se-Russia le Sejapane. Palogotlhe ya batho ba ba nnileng gone mo dikopanong tseno tse tharo e ne e le 95 689.
Ka 2014, Basupi ba ga Jehofa ba ne ba tshwara dikopano tse dikgolo tsa boditšhabatšhaba di le 24 mo dinageng di le robongwe, go akaretsa le tse 16 tse di neng tsa tshwarelwa mo mafelong a a farologaneng kwa United States.


text:
Babadi ba a Botsa . . .
A Modimo o Nna mo Lefelong le le Lengwe?
Madumedi a a farologaneng a tlhalosa gore Modimo o gotlhe, mo go rayang gore Modimo o nna mo mafelong otlhe ka nako e le nngwe. Ka sekai, New Catholic Encyclopedia ya re Modimo o “mo mafelong otlhe le mo dilong tsotlhe tse di leng teng.” Ka tsela e e tshwanang, John Wesley yo e leng mothei wa Kereke ya Wesele o ne a kwala thero ya setlhogo se se reng “Modimo o Gotlhe” e mo go yone a neng a re “ga go na gope mo Modimo a seyong teng, e ka ne e le mo lobopong kgotsa kwa ntle ga lone.”
Baebele e rutang? A Modimo o gotlhe, ke gore, o mo mafelong otlhe kwa legodimong le mo lefatsheng, tota le mo bathong ka nako e le nngwe fela?
Tota Baebele ya re Modimo o na le lefelo le le rileng le a nnang kwa go lone, e leng magodimo. Mme e na le thapelo ya ga Kgosi Solomone e mo go yone a neng a rapela Modimo jaana: “E kete o ka reetsa o le kwa magodimong, kwa lefelong la gago le le tlhomameng la bonno.” (1 Dikgosi 8:43) Fa Jesu Keresete a ne a ruta barutwa ba gagwe go rapela, o ne a re ba rapele “Rraarona yo o kwa magodimong.” (Mathaio 6:9) Baebele ya re fa Keresete a sena go tsosiwa o ne a “tsena mo legodimong ka bolone, gore jaanong a re bonalele fa pele ga Modimo ka namana.”—Bahebera 9:24.
Ditemana tseno di bontsha sentle gore Jehofa Modimo ga a nne gongwe le gongwe mme o nna fela kwa legodimong. Ke boammaaruri gore, ‘magodimo’ a a umakilweng mo ditemaneng tseno ga a kaye loapi kgotsa lefaufau. Lefaufau le ka se tshole Mmopi wa lobopo. (1 Dikgosi 8:27) Baebele e re bolelela gore “Modimo ke Moya.” (Johane 4:24) O nna kwa magodimong a semoya, a a seng karolo ya lefaufau.—1 Bakorintha 15:44.
Mme go tweng ka ditemana tsa Baebele tse go lebegang di bontsha gore Modimo o gongwe le gongwe? Ka sekai, jaaka go kwadilwe mo go Pesalema 139:7-10, Dafide o ne a bua jaana ka Modimo: “Nka ya kae ke tswa mo moyeng wa gago, mme nka tshabela sefatlhego sa gago kae? Fa nka tlhatlogela kwa legodimong, o ne o tla nna teng koo; le fa nka tsharolola sekanamelo sa me kwa Sheole, bona! o ne o tla nna teng koo. Fa ke ne nka tsaya diphuka tsa bosa, gore ke tle ke age mo lewatleng le le kwa tengteng, gone koo, seatla sa gago se ne se tla nkgoga.” A ditemana tseno di bontsha gore tota Modimo o gotlhe, o nna mo mafelong otlhe a a umakilweng?
Ela tlhoko gore Dafide o ne a simolola ka go botsa jaana: “Nka ya kae ke tswa mo moyeng wa gago?” * Modimo a ka dirisa moya wa gagwe o o boitshepo go bona sengwe le sengwe le go dirisa maatla a gagwe gongwe le gongwe mme a sa ye koo kgotsa a sa nne teng ka tsela ya mmatota. Ka sekai: Mo dingwageng tsa bosheng baitsesaense ba ne ba kgona go sekaseka mmu o o mo polaneteng ya Mars, e e bokgakala jwa dikilometara di le dimilione go tswa mo lefatsheng. Jang? E seng ka go ya koo ka bobone mme ka go sekaseka dinepe le tshedimosetso e nngwe e e tlileng mo lefatsheng ka disutlhalefaufau tse di neng di rometswe kwa Mars.
Ka tsela e e tshwanang, ga go tlhokege gore Jehofa Modimo a nne gongwe le gongwe kgotsa a nne gotlhe gore a bone se se diregang mo karolong le fa e le efe ya lobopo. Lefoko la Modimo la re: “Ga go na sebopiwa se se sa bonatshegeng mo ponong ya gagwe.” (Bahebera 4:13) Ee, maatla a ga Jehofa a a dirang kgotsa moya wa gagwe o o boitshepo, a ka ya gongwe le gongwe fela, a dira gore Jehofa a kgone go bona sengwe le sengwe le go diragatsa boikaelelo jwa gagwe a le mo lefelong lengwe le le rileng, ‘bonno jwa gagwe jo bo boitshepo’ kwa magodimong.—Duteronome 26:15.
^ ser. 8 Lefoko la Sehebera le fano le ranotsweng go twe ‘moya’ le kaya maatla a Modimo a a dirang, ke gore, maatla a Modimo a a dirisang go diragatsa thato ya gagwe.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Bagalatia 5:1-26
5 Keresete o re gololetse kgololesego+ e e ntseng ja-lo. Ka jalo emang lo nitame,+ mme lo se ka lwa itetla go bofelelwa gape mo jokweng ya botlhanka.+2 Bonang! Nna, Paulo, ke lo bolelela gore fa lo ka rupa,+ Keresete ga a na go lo solegela molemo ka gope.3 Mo godimo ga moo, ke naya bosupi gape mo mothong mongwe le mongwe yo o rupang gore o patelesega go dira Molao otlhe.+4 Lo kgaogane le Keresete, le fa lo ka bo lo le bomang ba lo lekang go bolelwa lo le ba ba siameng ka molao;+ lo wetse kgakala le bopelonomi jwa gagwe jo bo sa re tshwanelang.+5 Mme rona, ka moya, re letetse ka tlhagafalo tshiamo e e solofetsweng, ka ntlha ya tumelo.+6 Gonne ka ga Keresete Jesu go rupa ga go na mosola ope le fa e le go sa rupang,+ mme tumelo+ e e dirang ka lorato+ e na le mosola.7 Lo ne lo siana sentle.+ Ke mang yo o neng a lo kgoreletsa go nna lo utlwa boammaaruri?+8 Mofuta ono wa tlhotlheletso ga o tswe mo go Yo o lo bitsang.+9 Sebediso se sennye se bedisa tlhama yotlhe.+10 Ke na le tshepo+ kaga lona ba lo leng seoposengwe+ le Morena gore ga lo na go simolola go akanya ka tsela e sele; mme yo o lo tshwenyang+ o tla sikara katlholo ya gagwe,+ go sa kgathalesege gore e ka tswa e le mang.11 Mme nna, bakaulengwe, fa e le gore ke sa ntse ke rera go rupa, ke ka ntlha yang fa ke sa ntse ke bogisiwa? Eleruri he, sekgopi+ sa kota ya tlhokofatso+ se fedisitswe.+12 Ke eletsa gore banna ba ba lekang go lo pitikolola+ ba ikgaole bonna.+13 Ke boammaaruri gore lo ne lwa bilediwa kgololesego,+ bakaulengwe; fela lo se ka lwa dirisa kgololesego eno jaaka tlhotlheletso ya nama,+ mme ka lorato nnang batlhanka mongwe go yo mongwe.+14 Gonne Molao otlhe o nna o diragaditswe+ ka lefoko le le lengwe, e leng: “O rate moagelani wa gago jaaka o ithata.”+15 Mme, fa lo nnela go lomana+ le go kometsana, disang gore lo se ka lwa nyeletsana.+16 Mme ka re, Nnang lo tsamaye ka moya+ mme ga lo na go diragatsa keletso epe ya senama ka gope.+17 Gonne nama e kgatlhanong le moya+ mo keletsong ya yone, le moya o kgatlhanong le nama; gonne tseno di a ganetsana, mo e leng gore tsone dilo tse lo ratang go di dira ga lo di dire.+18 Mo godimo ga moo, fa e le gore lo gogwa ke moya,+ ga lo tlase ga molao.+19 Jaanong ditiro tsa nama di a bonala,+ mme tsone ke kgokafalo,+ boitshekologo, boitshwaro jo bo repileng,+20 kobamelo ya medingwana, tlwaelo ya go dirisana le meya,+ bobaba, kgogakgogano, lefufa, go phatloga ka bogale, manganga, dikgaogano, makoko,21 go fufega, mediro ya botagwa,+ mediro ya ditlhapelo, le dilo tse di tshwanang le tseno. Ka ga dilo tseno, ke lo tlhagisa go sa le pele, ka yone tsela e e tshwanang le e ruri ke neng ka lo tlhagisa ka yone go sa le pele, gore ba ba dirang+ dilo tse di ntseng jalo ga ba na go rua bogosi jwa Modimo.+22 Kafa letlhakoreng le lengwe, maungo+ a moya ke lorato, boipelo, kagiso, bopelotelele, bopelonomi, molemo,+ tumelo,23 bonolo, boikgapo.+ Ga go na molao+ ope o o kgatlhanong le dilo tse di ntseng jalo.24 Mo godimo ga moo, ba e leng ba ga Keresete Jesu ba bapotse nama mmogo le dikgotelo tsa yone le dikeletso.+25 Fa e le gore re tshela ka moya, a re tsweleleng re tsamaya ka thulaganyo ka moya.+26 A re se ikgogomoseng, re gaisana,+ re fufegelana.+


text:
Mogolwane wa matlhabelo a Botswana Meat Commission (BMC), Rre Bosiela Saudu, o tlhomamiseditse baruakgomo fa ngwaga ono ba tlaa ba duela ka nako.
O buile se kwa bokopanong jwa BMC le baruakgomo jo bo neng bo tshwerwe ka Labobedi kwa Tshimoyapula.
A re ngwaga o o fetileng ba nnile le mathata a go duela baruakgomo ka nako e ba neng ba e ba tshephisitse ka gore mebaraka ya bone e leng Angola le Aferika Borwa e sa dire sentle mo go tsa itsholelo.
O tlhalositse fa Angola e le lefatshe le le ikaegileng ka leokwane mme e bile le sena diruiwa ka mabaka a dintwa tse di kileng tsa nna teng mo lefatsheng leo. Ka jalo, Rre
Saudu a re ngwaga o o fetileng leokwane le ne le sa rekiwa sentle ko Angola mme seo sa dira gore lefatshe leo le palelwe ke go reka nama.
Rre Saudu o tlhalositse gape gore ledi la Aferika Borwa le ne la fokotsega boleng, ka jalo lefatshe leo le ne la fokotsa tse ba di rekang mo mafatsheng a sele.
“Re le ba BMC re ne ra akanya go rekisetsa South Africa nama ka ditlhwatlhwa tse di ko tlase, mme ba re ba thapileng gore ba re rekisetse nama e leng ba Global Protein Solutions (GPS) ba re gakolola gore re lete ka tsholofelo ya gore seemo se tlaa tokafala gore re seka ra bona ditatlhegelo tse di kalo,” ga bua Rre Saudu.
O ne a tlhalosa gore ba ne ba na le selekanyo sa nama e e ka dirang P36 million mo ditsidifatsing tsa bone, mme ba kolota baruakgomo madi a a kanang ka P23 million.
Mogolwane o ne a re se se supa gore fa mebaraka ya bone e ne e sena mathata ba ka bo ba kgonne go ba duela ka nako e e neng ba e tshephisitse.
A re go tila dikgwetlho tse di tshwanang le tsa ngwaga o o fetileng, ba tsene mo dipuisanong le lefatshe la Israel ka maikaelelo a go leka go oketsa mebaraka ya bone. A re go nna le mebaraka e mentsi go ka ba thusa gore e re o mongwe o na le mathata ba tshabele ko go o mongwe.
Rre Saudu a re monongwaga ba tlaa duela baruakgomo mo malatsing a le lesome le bone go ya ko go a le masome a mabedi le motso go tswa mo nakong e ba rekiseditseng BMC dikgomo ka yone.


text:
Fetola diseting tsa go saenela go tsena fa o reka mo Lebentleleng la Windows
Lebentlele la Windows le kopa khunololamoraba ya gago nako le nako fa o reka sengwe. Go tlhofofatsa kgato ya go reka le go tlola khunololamoraba:
Ya go sediriso sa Lebentlele sediriso, o bo o tlhopha setshwantsho sa gago sa go saenela go tsena go bapa le lebokoso la phuruphutsho.
Ya go Diseting > Tshaenelo-tseno ya go reka > Eledisa boitemogelo jwa me jwa go reka.
Fetolela konopo go Tshuba.
Seno se tla go letla go reka mo Lebentleleng o sa tsenye khunololamoraba.
Didiriswa tse dingwe tsa gago ga di na go amega go fitlha o fetola diseting mo go nngwe le nngwe ya tsone.
Seting eno e dira mo go rekweng ga sedirisoteng


text:
Botshabelo Postal Codes South Africa
Postal Codes! Search for FS postcodes with Qpzm. Business, Commercial, Education and Personal use.
Browse for Botshabelo Postal Codes by suburb
- Free State Postal Codes
- Motheo Postal Codes
- Botshabelo Postal Codes
- Botjhaba Tsatsi, Botjhaba-tsatsi, Botshabelo East, Botshabelo Section A, Botshabelo Section B, Botshabelo Section E, Botshabelo Section F, Botshabelo Section G, Botshabelo Section H, Botshabelo Section H2, Botshabelo Section J, Botshabelo Section K, Botshabelo Section L, Botshabelo Section M, Botshabelo Section N, Botshabelo Section T, Botshabelo Section U, Botshabelo Section W, Botshabelo Seksie A, Botshabelo Seksie B, Botshabelo Seksie E, Botshabelo Seksie F, Botshabelo Seksie G, Botshabelo Seksie H, Botshabelo Seksie H2, Botshabelo Seksie J, Botshabelo Seksie K, Botshabelo Seksie L, Botshabelo Seksie M, Botshabelo Seksie N, Botshabelo Seksie T, Botshabelo Seksie U, Botshabelo Seksie W, Botshabelo-oos, Dikhothatso, Fadimehang, Ramahutsi, Ratau Ext, Ratau Uit, Section H3
-
- Postal codes South Africa


text:
Go Fela Pelo go ka Nna Kotsi
AKANYA ka tiragalo eno: Monna mongwe o kgweetsa mo tseleng e dikoloi di sa tshwanelang go fetana mo go yone. Mosadi yo o mo koloing e e fa pele ga gagwe o kgweetsa ka lobelo lo lo kwa tlasenyana ga lobelo lo lo beilweng lwa tsela. Go ya ka monna yono yo o pelokhutshwane, mosadi yono o kgweetsa ka bonya thata. Morago ga metsotswana e se kae a kgweetsa a atametse koloi ya mosadi yono thata ka tsela e e kotsi, o betwa ke pelo a bo a mo feta ka lobelo lo lo kwa godimo. Ka go dira jalo o tlola molao mme a ka baka kotsi.
Go tweng ka mosadi yo o se nang bopelotelele jwa go bereka le batho ba ba seng bonako jaaka ene kgotsa ba se botlhale jaaka ene? Kgotsa monna yo e reng a letile lefiti a bo a nnela go tobetsa konopo ya go bitsa lefiti a sa kgaotse? A gantsi o felela batsadi ba gago ba ba godileng pelo? A kgotsa o motsadi yo o bonako go felela bana ba gago ba bannye pelo? A o tenega tenega fela ka ntlha ya diphoso tsa batho ba bangwe?
Mongwe le mongwe o a tle a fele pelo ka dinako dingwe. Mme go ka nna le ditlamorago tse di masisi fa go fela pelo e le selo se se diregang letsatsi le letsatsi.
Tseno ke ditlamorago di se kae fela tse di seng monate tse di ka nnang teng ka ntlha ya bopelokhutshwane. Setlhogo se se latelang se tla bontsha ditsela tsa go nna le bopelotelele le go tswelela o na le jone.
Mathata a botsogo:
Sa ntlha, go fela pelo go ka felela ka go betwa ke pelo, go tenega le e leng go galefa. Go ikutlwa ka tsela e e ntseng jalo go ka dira gore re gatelelwe le go feta mo maikutlong mme seo se ka nna kotsi mo botsogong jwa rona. Patlisiso nngwe ya bosheng e e gatisitsweng ke American Medical Association e bontshitse ka tlhamalalo gore kgatelelo e e kwa godimo thata ya madi e ka bakiwa ke bopelokhutshwane, tota le mo basheng.
Go na le mathata a mangwe a botsogo a a bakiwang ke go se nne pelotelele. Patlisiso ya bosheng e ile ya bontsha gore go nna pelokhutshwane go ka baka bokima jo bo feteletseng. The Washington Post e bega jaana: “Babatlisisi ba lemogile gore batho ba ba pelokhutshwane gantsi ke bone ba ka nnang le bothata jwa bokima jo bo feteletseng go feta batho ba ba kgonang go leta.” Mo mafelong mangwe, go motlhofo gore nako nngwe le nngwe motho a reke dijo tse di apewang ka bonako tse di sa tureng mme batho ba le bantsi ba ba pelokhutshwane ga ba kgone go nna fela ba sa di reke.
Go beela dilo nako e e tlang:
Go ya ka patlisiso e e dirilweng ke Centre for Economic Policy Research e e kwa London, gantsi batho ba ba pelokhutshwane ba ka nna le mokgwa wa go beela dilo nako e e tlang. A e ka tswa e le gore ba ikutlwa ba patelesega go beela kwa thoko ditiro tse di tsayang nako ka gonne ba se na bopelotelele jwa go di wetsa? Mme gone, mokgwa wa go busetsa dilo kwa morago o ka nna le diphelelo tse di masisi mo mothong yo o nang le mokgwa ono mmogo le mo ikonoming. Go ya ka lokwalodikgang lwa The Telegraph lwa kwa Boritane, mmatlisisi Ernesto Reuben o ne a bolela gore “go beela dilo nako e e tlang go ama thata selekanyo sa tiro e e dirwang mme go ka jela batho madi a mantsi thata ka gonne [batho ba ba felang pelo] ba busetsa morago ditiro tse di tlhokang go kwalwa ba bo ba feleletsa ba sa di dire.”
Go nwa bobe le tirisodikgoka:
Go ya ka lokwalodikgang lwa kwa Boritane lwa South Wales Echo, “gantsi batho ba ba pelokhutshwane ba ka nwa bojalwa go fitlha bosigo mme ga felela ka tirisodikgoka.” Babatlisisi ba kwa Cardiff University ba lemogile seo morago ga go dira dipatlisiso mo banneng le mo basading ba le makgolokgolo. Echo ya re patlisiso eno e bontshitse gore “gantsi batho ba ba pelokhutshwane ba nwa bojalwa thata e bile ba ka dirisa dikgoka.”
Go dira ditshwetso tse di sa akanyediwang sentle:
Setlhopha sengwe sa basekaseki ba ba berekelang Pew Research Center kwa Washington, D.C., se fitlhetse gore “gantsi batho ba ba pelokhutshwane ba dira ditshwetso tsa ka bonako tse di sa akanyediwang sentle.” Dr. Ilango Ponnuswami, yo e leng porofesa e bile e le mookamedi wa Department of Social Work kwa Bharathidasan University kwa India o ne a lemoga se se tshwanang. O tlhalosa jaana: “Bopelokhutshwane bo ka nna le ditlamorago tse di masisi. Bo ka go bakela mathata a madi, jwa dira gore o felelwe ke ditsala, jwa go bakela pogo le kutlobotlhoko kgotsa ditlamorago le fa e ka nna dife, fela ka gonne gantsi bopelokhutshwane bo dira gore re dire ditshwetso tse di sa akanyediwang sentle.”
Mathata a madi:
Kgatiso ya Research Review, e e gatisitsweng ke Federal Reserve Bank of Boston, ya kwa U.S.A., ya re go lemogilwe gore go fela pelo go ka felela ka “dikoloto tse dintsi.” Ka sekai, fa batho ba ba sa tswang go nyalana ba se na bopelotelele ba ka batla go nna le dilo tsotlhe tse ba di batlang mo ntlong ka bonako fela morago ga lenyalo, le fa ba se na madi a a lekaneng. Ka jalo ba reka ntlo, fanitšhara, koloi le dilo tsotlhe tse dingwe—ka sekoloto. Mokgwa ono o ka tsenya lenyalo mo kotsing. Babatlisisi ba kwa Yunibesithing ya Arkansas kwa U.S.A., ba re “batho ba ba sa tswang go nyalana ba ba tsenang mo lenyalong ka dikoloto tse dintsi, ga ba a itumela fa ba bapisiwa le banyalani ba ba tsenang mo lenyalong ka sekoloto se sennye kgotsa ba se na sekoloto sepe.”
Bangwe ba tsaya gore go phutlhama ga ikonomi ga bosheng kwa United States go bakilwe ke go tlhoka bopelotelele. Makasine o o buang ka tsa madi wa Forbes o bolela gore “maemo a gone jaanong a ikonomi a bakilwe ke go fela pelo go sa tlhokege mmogo le bopelotshetlha jo bo feteletseng. Bopelokhutshwane bo ne jwa dira gore batho ba le bantsi ba e leng batho fela, ba batle go nna le dithoto tse di jang madi a a fetang a ba nang le one. Ka jalo ba ne ba adima madi a fa a kopane a neng a le mantsintsi mo ba neng ba ka se ka ba kgona go a duela mo dingwageng tse dintsi—mo maemong mangwe ba se kitla ba kgona go a duela gotlhelele.”
Go felelwa ke ditsala:
Go fela pelo go ka dira gore re se ka ra kgona go buisana le batho ba bangwe sentle. Fa motho a se na pelo ya go nna le motlotlo o o mosola le ba bangwe, gantsi o bua a sa akanye. Gape a ka nna a tenega fa ba bangwe ba bua. Motho yo o ntseng jalo ga a na bopelotelele jwa go emela batho ba bangwe gore ba wetse se ba se buang. Ka jalo motho yo o felang pelo fa a reeditse ba bangwe a ka dira gore ba fetse go bua ka bonako ka go feleletsa se ba se buang a ba tsena ganong kgotsa a ka batla tsela e nngwe fela ya go dira gore motlotlo o tsamaye ka bonako.
Go fela pelo jalo go ka dira gore o felelwe ke ditsala. Dr. Jennifer Hartstein, yo e leng moitse wa boitekanelo jwa tlhaloganyo yo o nopotsweng mo setlhogong se se fetileng, o tlhalosa jaana: “Ke mang yo o ka ratang go nna le mongwe yo o nnang a dira dilo tse di bontshang gore o fela pelo ka dinako tsotlhe?” Ee, go nna pelokhutshwane ga go ratege. Go tla dira gore o felelwe ke ditsala.


text:
Se Letle Sepe go go Katosetsa Kgakala le Jehofa
“Itlhopheleng gompieno yo lo tla mo direlang.”—JOSH. 24:15.
1-3. (a) Ke eng fa Joshua e le sekao se se molemo sa motho yo o neng a dira tshwetso e e siameng mo botshelong? (b) Ke eng se re tshwanetseng go nna re akantse ka sone fa re tshwanelwa ke go dira ditshwetso?
POLELWANA ‘go tlhopha,’ ke polelwana e e maatla tota. Motho yo o kgonang go itlhophela a ka itirela ditshwetso tsa gore a tshele botshelo jwa gagwe jang. Ka sekai: A re re monna yo o tsamayang mo tseleng o fitlha fa e kgaoganang gone go nna ditsela tse pedi. O tla tlhopha go tsaya efe? Fa monna yoo a itse gore o ya kae, tsela e nngwe e tla mo atametsa gaufi le kwa a yang gone mme e nngwe yone e tla mo katosetsa kgakala.
2 Baebele e na le dikai tse dintsi tsa batho ba ba ileng ba lebana le boemo jo bo tshwanang le joo. Ka sekai, Kaine o ne a tshwanelwa ke go dira tshwetso ya gore a o tla itetla go laolwa ke bogale kgotsa o tla bo laola. (Gen. 4:6, 7) Joshua o ne a tshwanelwa ke go tlhopha gore a o tla direla Modimo wa boammaaruri kgotsa o tla obamela medimo ya maaka. (Josh. 24:15) Mokgele wa ga Joshua e ne e le go atamalana le Jehofa; ka jalo o ne a tlhopha tsela e e neng e tla mo thusa go dira jalo. Kaine ene o ne a sa ipeela mokgele o o ntseng jalo, ka jalo o ne a tlhopha tsela e e neng ya mo katosetsa kgakala le Jehofa.
3 Ka dinako dingwe mo botshelong re ka nna ra tshwanelwa ke go dira tshwetso ya botlhokwa. Fa seno se direga, nna o akantse ka mokgele wa gago—go galaletsa Jehofa mo go sengwe le sengwe se o se dirang le go tila sepe fela se se ka dirang gore o katogele kgakala le ene. (Bala Bahebera 3:12.) Mo setlhogong seno le se se latelang re tlile go sekaseka dikarolo di le supa mo botshelong tse mo go tsone re sa tshwanelang go letla sepe go re katosetsa kgakala le Jehofa.
TIRO YA BOITSHEDISO
4. Ke eng fa tiro ya boitshediso e le botlhokwa?
4 Bakeresete ba na le maikarabelo a go itlamela le go tlamela ba malapa a bone. Baebele e bontsha gore fa mongwe a sa batle go tlamela ba ntlo ya gagwe, o bosula go gaisa motho yo o se nang tumelo. (2 Bathes. 3:10; 1 Tim. 5:8) Ga go pelaelo gore tiro ya boitshediso ke sengwe se se botlhokwa mo botshelong, mme gone fa o se kelotlhoko, e ka go katosetsa kgakala le Jehofa. Jang?
5. Fa re akanyetsa tiro e re e newang, ke dintlha dife tsa botlhokwa tse re tshwanetseng go di sekaseka?
5 A re re o batla tiro. Fa e le gore o nna mo nageng e tiro e sa bonweng motlhofo mo go yone, o ka nna wa raelesega go amogela tiro epe fela e o e newang. Mme go tweng fa e le gore tiro eo ga e dumalane le melaometheo ya Baebele? Go tweng fa e le gore nako ya tiro kgotsa nako e o e tsayang o le mo loetong go ya tirong e go kgoreletsa mo dilong tsa semoya kgotsa e dira gore o nne kgakala le lelapa la gago? A o tshwanetse go amogela tiro eo, o akanya gore go botoka go nna le tiro e e sa itumediseng go na le go tlhoka tiro? Gopola gore go tlhopha tsela e e phoso go ka go katosetsa kgakala le Jehofa. (Baheb. 2:1) Go sa kgathalesege gore o batla tiro kgotsa o sekaseka maemo a tiro e o leng mo go yone, o ka dira jang ditshwetso tse di siameng?
6, 7. (a) Motho a ka ipeela mekgele efe malebana le tiro ya boitshediso? (b) Ke mokgele ofe o o tla dirang gore o atamalane le Jehofa, mme ka ntlha yang?
6 Fela jaaka go builwe kwa godimo, nna o akantse ka mokgele wa gago. Ipotse, ‘Ke batla go fitlhelela eng ka tiro ya me ya boitshediso?’ Fa e le gore boikaelelo jwa gago ke go tlamela wena le ba lelapa la gago fa lo ntse lo dira tiro ya ga Jehofa, Jehofa o tla segofatsa maiteko a gago. (Math. 6:33) Jehofa a ka se palelwe ke go go thusa fa o latlhegelwa ke tiro kgotsa o nna le mathata a madi. (Isa. 59:1) O “itse kafa a ka gololang batho ba boineelo jwa bomodimo mo tekong ka gone.”—2 Pet. 2:9.
7 Ka fa letlhakoreng le lengwe, go tweng fa e le gore boikaelelo jwa gago ke go huma? Gongwe o ka nna wa fitlhelela seo. Le fa go ntse jalo, tota le fa seo se ne se ka direga, gopola gore “katlego” e e ntseng jalo e ka go utlwisa botlhoko. (Bala 1 Timotheo 6:9, 10.) Go tlhoma mogopolo mo tirong le mo dikhumong go tla go katosetsa kgakala le Jehofa.
8, 9. Batsadi ba tshwanetse go akanyetsa eng malebana le boikutlo jo ba nang le jone ka tiro? Tlhalosa.
8 Fa e le gore o motsadi, akanya kafa sekao sa gago se amang bana ba gago ka gone. Ke eng se ba bonang o se tsaya se le botlhokwa—tiro ya gago kgotsa botsala jwa gago le Jehofa? Fa ba bona gore botumo, maemo kgotsa dikhumo ke tsone tsa botlhokwa mo botshelong jwa gago, a ba ka latela tsela eo ya gago ya botshelo? A gongwe ba ka nna ba se ka ba tlhola ba go tlotla? Mosha mongwe wa Mokeresete a re: “Rre ga a bolo go nna a tshwaregile ka tiro ya gagwe. Kwa tshimologong go ne go lebega e kete o dira ka natla ka gonne a ne a batla gore lelapa la rona le nne le dilo tse di molemolemo. O ne a batla go re tlhokomela sentle. Le fa go ntse jalo, bosheng jaana, dilo di ile tsa fetoga. O fetsa nako e ntsi kwa tirong mme a bo a re rekela dilo tsa manobonobo go na le gore a re neye se re se tlhokang. Ka ntlha ya seo, re itsege re le lelapa le le nang le madi a mantsi, e seng lelapa le le kgothaletsang ba bangwe go latela mekgele ya semoya. Ke ne nka itumela fa rre a ne a ka re ema nokeng ka dilo tsa semoya, go na le go re rekela dilo tsa manobonobo.”
9 Batsadi, lo se ka lwa katogela kgakala le Jehofa ka go tshwarega thata ka tiro ya lona. Tlhomelang bana ba lona sekao sa gore tota lo dumela gore khumo e kgolo go gaisa ke ya semoya e seng dithoto.—Math. 5:3.
10. Mosha a ka akanyetsa eng fa a tlhopha tiro?
10 Fa e le gore o mosha yo o akanyetsang go batla tiro, o ka dira jang tshwetso e e botlhale? Fela jaaka re setse re tlhalositse, o tlhoka go itse gore mokgele wa gago ke eng mo botshelong. A thapiso kgotsa tiro e o tlileng go e bona e tla dira gore o latelele mekgele ya semoya ka botlalo kgotsa e tla go katosetsa kgakala le Jehofa? (2 Tim. 4:10) A mokgele wa gago ke go etsa botshelo jwa batho ba boitumelo jwa bone bo ikaegileng ka maemo a ikonomi kgotsa gore ba na le madi a kana kang? Kgotsa a o tla tlhopha go ikanya Jehofa fela jaaka Dafide yo o neng a kwala jaana: “Nkile ka bo ke le lekau, jaanong ke tsofetse, mme le fa go ntse jalo ga ke ise ke bone ope yo o siameng a tlogetswe gotlhelele, le fa e le bana ba gagwe ba batla senkgwe”? (Pes. 37:25) Gopola gore tsela e nngwe e tla go katosetsa kgakala le Jehofa fa e nngwe yone e tla dira gore o nne le botshelo jo bo molemolemo. (Bala Diane 10:22; Malaki 3:10.) O tla tlhopha tsela efe? *
BOITLOSOBODUTU LE BOITAPOLOSO
11. Ke eng se Baebele e se buang ka boitlosobodutu le boitapoloso, mme ke eng se re tshwanetseng go nna re se gopotse?
11 Baebele ga e kgale boitapoloso, e bile ga e tseye boitlosobodutu e le tshenyo ya nako fela. Paulo o ne a kwalela Timotheo jaana: “Go thapisa mmele go tswela mosola go le gonnye.” (1 Tim. 4:8) Tota e bile, Baebele ya re go na le “nako ya go tshega” le “nako ya go tlolaka” e bile e kgothaletsa gore motho a ikhutse ka mo go lekaneng. (Mor. 3:4; 4:6) Le fa go ntse jalo, fa o se kelotlhoko boitlosobodutu le boitapoloso di ka go katosetsa kgakala le Jehofa. Jang? Dintlha tseno tse pedi ke tsone di ka nnang kotsi—mofuta wa boitlosobodutu jo o bo tlhophang le nako e o e fetsang mo go jone.
12. O tshwanetse go akanyetsa eng malebana le mofuta wa boitlosobodutu le boitapoloso jo o bo tlhophang?
12 Sa ntlha, sekaseka kgang ya mofuta wa boitlosobodutu. Tlhomamisega gore o ka bona mofuta o o siameng wa boitlosobodutu. Le fa go ntse jalo, gone ke boammaaruri gore bontsi jwa boitlosobodutu jo bo leng gone bo tlotlomatsa dilo tse Modimo a di tlhoileng, tse di akaretsang thubakanyo, tirisabadimo, kgotsa boitsholo jo bo sa siamang jwa tlhakanelodikobo. Ka jalo, o tshwanetse go sekaseka mofuta wa boitlosobodutu le boitapoloso jo o bo tlhophang. Bo go ama jang? A bo go tlhotlheletsa go rata thubakanyo, go nna le moya o o feteletseng wa kgaisano kgotsa bosetšhaba? (Dia. 3:31) A bo go feletsa madi? A bo ka kgopisa ba bangwe? (Bar. 14:21) Mofuta wa boitlosobodutu jo o bo tlhophang o dira gore o tsalane le batho ba mofuta mang? (Dia. 13:20) A bo go tlhotlheletsa go dira dilo tse di sa siamang?—Jak. 1:14, 15.
13, 14. O tshwanetse go akanyetsa eng malebana le nako e o e dirisang mo boitlosobodutung?
13 Gape akanyetsa nako e o e fetsang mo boitlosobodutung. Ipotse, ‘A ke dirisa nako e ntsi mo boitapolosong go na le e ke e dirisetsang ditiro tsa Bogosi?’ Fa o tlhopha go dirisa nako e ntsi mo boitapolosong, nako ya gago ya go ikhutsa e ka se ka ya lapolosa jaaka e tshwanetse. Tota e bile, batho ba ba dirisang nako e e siameng go itapolosa ba tla itumela le go feta. Ka ntlha yang? Ka gonne ba a itse gore ba simolotse ka go dira “dilo tse di botlhokwa thata” pele, ga ba ikwatlhaele nako e ba e dirisang go intsha bodutu.—Bala Bafilipi 1:10, 11.
14 Le fa go dirisa nako e ntsi mo boitlosobodutung go ka bonala go itumedisa, go dira jalo go ka go katosetsa kgakala le Jehofa. Kgaitsadi mongwe wa dingwaga di le 20 e bong, Kim, o ithutile seo botlhoko. A re: “Ke ne ke ya kwa diphathing tsotlhe. Mafelobeke mangwe le mangwe go ne go na le phathi golo gongwe—Labotlhano, Matlhatso, le Sontaga. Le fa go ntse jalo, gone jaanong ke a lemoga gore go na le dilo tsa botlhokwa di le dintsi tse nka di dirang. Ka sekai e re ka ke le mmulatsela, ke tsoga ka ura ya borataro mo mosong gore ke ye tirelong ya tshimo, ka jalo nka se kgone go itlosa bodutu go fitlha ka ura ya bongwe kgotsa ya bobedi mo mosong. Ke a itse gore go itlosa bodutu ka bogone ga go phoso, le fa go ntse jalo, go ka go itaya tsebe thata. Fela jaaka sengwe le sengwe mo botshelong, boitlosobodutu bo na le nako ya jone.”
15. Batsadi ba ka thusa bana ba bone jang gore ba nne le boitlosobodutu jo bo lapolosang?
15 Batsadi ba na le boikarabelo jwa go itlamela le go tlamela bana ba bone ka dilo tse ba di tlhokang mo mmeleng, mo semoyeng le mo maikutlong. Seno se akaretsa go rulaganya gore ba nne le boitapoloso. Fa e le gore o motsadi, o se ka wa sulafaletsa bana ba gago monate, o dira gore go nne jaaka e kete ditsela tsotlhe tsa go itapolosa ga di a siama. Le fa go ntse jalo, nna o etse tlhoko ditlhotlheletso tse di sa siamang. (1 Bakor. 5:6) Fa o akanyeditse dilo go sa le gale, o ka kgona go bona boitapoloso jo bo lapolosang fela thata, jo bo ka solegelang wena le lelapa la gago molemo. * Fa o dira jalo, wena le bana ba gago lo tla tlhopha tsela e e tla dirang gore lo atamalane le Jehofa.
KAMANO YA GAGO LE BA LELAPA LA GAGO
16, 17. Ke boemo bofe jo bo utlwisang botlhoko thata jo batsadi ba le bantsi ba lebanang le jone, mme re itse jang gore Jehofa o tlhaloganya kutlobotlhoko ya bone?
16 Kamano e e leng teng gareng ga motsadi le ngwana e nonofile thata jaana mo Jehofa a ileng a e dirisa go bontsha kafa a ratang batho ba gagwe ka gone. (Isa. 49:15) Ka jalo, ke ga tlholego gore re utlwe botlhoko thata fa mongwe mo lelapeng a tlogela Jehofa. Kgaitsadi mongwe yo morwadie a kgaotsweng o ne a bua jaana: “Ke ne ke utlwile botlhoko tota. Ke ne ke ipotsa jaana, ‘Ke eng fa a tlogetse Jehofa?’ Ke ne ka ikutlwa ke le molato, e bile ke ipona phoso.”
17 Jehofa o tlhaloganya botlhoko jo o bo utlwang. Ene ka boene o ne a “utlwa botlhoko mo pelong” fa motho wa ntlha mo lelapeng la batho a ne a mo tsuologela, mme moragonyana batho ba le bantsi ba ba neng ba tshela pele ga Morwalela le bone ba ne ba tsuologa. (Gen. 6:5, 6) Go ka nna thata gore batho ba ba iseng ba latlhegelwe ka tsela eo ba tlhaloganye kafa seo se ka utlwisang botlhoko ka gone. Le fa go ntse jalo, go tla bo go se botlhale go letla tsela e e sa siamang e mongwe mo lelapeng a e latelang e go katosetsa kgakala le Jehofa. Ka jalo, o ka itshokela jang khutsafalo e kgolo e e nnang gone fa mongwe mo lelapeng yo o atamalaneng thata le ene a tlogela Jehofa?
18. Ke eng fa batsadi ba sa tshwanela go ipega molato fa ngwana wa bone a tlogela Jehofa?
18 O se ka wa ipega molato ka se se diragetseng. Jehofa o neile mongwe le mongwe wa rona tshwanelo ya go itlhophela, e bile mongwe le mongwe mo lelapeng yo o kolobeditsweng o tshwanetse go “rwala morwalo wa gagwe.” (Bagal. 6:5) Kgabagare, Jehofa o lebeletse gore moleofi—e seng wena—e nne ene a rwalang boikarabelo jwa tshwetso e a e dirileng. (Esek. 18:20) Gape o se ka wa pega ba bangwe molato. Tlotla tsela e Jehofa a kgalemelang batho ba gagwe ka yone. Ganetsa Diabolo—e seng badisa ba ba tsayang dikgato go sireletsa phuthego.—1 Pet. 5:8, 9.
19, 20. (a) Batsadi ba bana ba ba kgaotsweng ba ka dira eng go lepalepana le kutlobotlhoko ya bone? (b) Batsadi bao ba na le tsholofelo efe?
19 Mo godimo ga moo, fa o tlhopha go kgotswela Jehofa o tla katogela kgakala le ene. Tota se mongwe yo o rategang mo lelapeng la gago a tlhokang go se bona mo go wena ke gore, o ikemiseditse go dira gore Jehofa a tle pele ga sengwe le sengwe mo botshelong jwa gago—go akaretsa le kamano ya gago le ba lelapa. Ka jalo, gore o kgone go lepalepana le boemo jwa gago, tlhomamisega gore o dira gore kamano ya gago le Jehofa e nonofe. O se ka wa itlhaola mo bakaulengweng ba gago le mo bokgaitsading ba Bakeresete. (Dia. 18:1) Bulela Jehofa mafatlha ka thapelo. (Pes. 62:7, 8) O se ka wa dira diipato tsa go bua le wa lelapa la gago yo o kgaotsweng, gongwe ka e-mail. (1 Bakor. 5:11) Nna o tshwaregile ka dilo tsa semoya. (1 Bakor. 15:58) Kgaitsadi yo o umakilweng fa godimo a re: “Ke a itse gore ke tshwanetse go nna ke tshwaregile mo tirelong ya ga Jehofa le go inonotsha semoyeng gore fa morwadiake a boela mo go Jehofa ke kgone go mo thusa.”
20 Baebele ya re, lorato “lo solofela dilo tsotlhe.” (1 Bakor. 13:4, 7) Ga go phoso gore o nne le tsholofelo ya gore motho yo o mo ratang o tla boela kwa go Jehofa. Ngwaga le ngwaga, badiraphoso ba le bantsi ba a ikwatlhaya mme ba boela mo phuthegong ya ga Jehofa. Jehofa ga a nne a ba tshwaretse sekgopi fa ba ikwatlhaya. Go na le moo, “o iketleeleditse go itshwarela.”—Pes. 86:5.
DIRA DITSHWETSO TSE DI BOTLHALE
21, 22. O ikemiseditse go dira eng ka kgololesego e o nang le yone ya go itlhophela?
21 Jehofa o neile batho kgololesego ya go itlhophela. (Bala Duteronome 30:19, 20.) Mme kgololesego eo e tsamaisana le maikarabelo a a masisi. Mokeresete mongwe le mongwe o tshwanetse go ipotsa jaana: ‘Ke ipeetse mokgele ofe? A ke letlile tiro, boitlosobodutu le boitapoloso kgotsa kamano ya me le ba lelapa go nkatosetsa kgakala le Jehofa?’
22 Lorato lo Jehofa a ratang batho ka lone ga lo kitla lo reketla. Re ka katogela kgakala le Jehofa fela fa re tlhopha go latela tsela e e phoso. (Bar. 8:38, 39) Le fa go ntse jalo, seo ga se a tshwanela go re diragalela! Ikemisetse gore o se ka wa letla sepe go go katosetsa kgakala le Jehofa. Setlhogo se se latelang se tla tlotla ka dikarolo tse dingwe tse nnè tse re ka bontshang seno mo go tsone.


text:
KGANG YA BOTSHELO
Go Latlhegelwa ke Rre
—Le go Bona Rre yo Mongwe
RRE o ne a tsholelwa kwa Graz, Austria, ka 1899, ka jalo, e ne e le mosha ka nako ya Ntwa Lefatshe ya I. O ne a kwadisediwa sesole sa Jeremane ka bonako morago ga go runya ga Ntwa ya Lefatshe ya II ka 1939. O ne a bolawa ka 1943 fa ba ntse ba le mo ntweng kwa Russia. Ka maswabi, ke ne ka swelwa ke rre jalo ke le dingwaga di le pedi fela. Ga ke ise ke ko ke nne le tshono ya go mo itse mme ke ne ke eletsa thata go nna le rre, segolobogolo fa ke ne ke lemoga gore bontsi jwa basimane kwa sekolong ba na le borraabone. Moragonyana fa ke ne ke le mosha, ke ne ka gomodiwa ke go ithuta ka Rraarona yo o kwa legodimong, Rre yo mogolo yo o sa sweng.—Hab. 1:12.
MAITEMOGELO A ME FA KE NE KE LE MOSIMANE WA LESUPATSELA
Fa ke ne ke le dingwaga di le supa, ke ne ka nna leloko la mokgatlho wa basha wa Basimane ba Masupatsela. Basimane ba Masupatsela ke mokgatlho wa lefatshe lotlhe o o tlhomilweng ka 1908 kwa Great Britain ke mojenerale wa lefotenente wa sesole sa kwa Boritane, e bong Robert Stephenson Smyth Baden-Powell. Ka 1916 o ne a tlhoma mokgatlho wa Wolf Cubs (kgotsa Cub Scouts) e leng setlhopha sa basimane ba babotlana ba ba neng ba lekana le nna.
Ke ne ke itumelela maeto a rona a go kampa ka mafelobeke mo nageng—re robala mo ditenteng, re apara diaparo tse di tshwanang re bo re gwanta re latela modumo wa meropa. Ke ne ke itumelela thata go fetsa nako le Masupatsela a mangwe, fa re opela re orile molelo maitseboa le fa re tshameka metshameko kwa sekgweng. Gape re ne ra ithuta go le gontsi ka tlhago, mme seo se ne sa dira gore ke anaanele tiro e ntle ya Mmopi wa rona.
Basimane ba Masupatsela ba kgothalediwa gore ba dire sengwe se se molemo letsatsi le letsatsi. Ke moano wa bone o o tlwaelegileng. Re ne re dumedisana ka mafoko a a reng “Ke Nna ke Iketleeditse.” Seno se ne se nkgatlha. Mo mophatong wa rona wa basimane ba ba fetang lekgolo, mo e ka nnang halofo ya bone e ne e le Bakatoliki, halofo e nngwe e ne e le Baporotesetanta mme a le mongwe e ne e le Mobuda.
Fa e sale ka 1920, dikokoano tsa lefatshe lotlhe tsa Masupatsela di ntse di tshwarwa gangwe le gape morago ga dingwaga di le mmalwa. Ke ne ka nna teng kwa Kokoanong ya bosupa ya Lefatshe Lotlhe ya Masupatsela kwa Bad Ischl, Austria, e e neng ya tshwarwa ka Phatwe 1951, le kwa Kokoanong ya borobongwe ya Lefatshe Lotlhe ya Masupatsela kwa Sutton Park, gaufi le Birmingham, kwa Engelane ka Phatwe 1957. Mo lekgetlhong leno la bofelo, go ne go na le Masupatsela a ka nna 33 000 go tswa kwa dinageng le kwa mafelong a le 85. Mme gape, re ne ra etelwa ke batho ba ka nna 750 000 kwa kokoanong eno, go akaretsa le Kgosigadi Elizabeth wa kwa Engelane. Ke ne ke ikutlwa ke le karolo ya bokaulengwe jwa lefatshe lotlhe. Ke ne ke sa itse gore go ise go ye kae ke tla bo ke kopanela le bokaulengwe jo bo kgatlhang le go feta—jwa semoya.
GO KOPANA LE MOSUPI WA GA JEHOFA KA LEKGETLHO LA NTLHA
Ka dikgakologo tsa 1958, ke ne ke tla tloga ke fetsa go ithutela tiro ya go nna weitara kwa Grand Hotel Wiesler ya kwa Graz, kwa Austria. Fa ke le koo, Rudolf Tschiggerl, modirimmogo yo o neng a dira tiro ya go baka, o ne a bua le nna ka Baebele fa re le kwa tirong. Ke ne ke ise ke ko ke utlwe sepe ka boammaaruri. O ne a simolola go bua ka thuto ya Tharonngwe mme a mpolelela gore ga se thuto ya Baebele. Ke ne ka buelela Tharonngwe ke batla go mmontsha gore se a se buang ga se boammaaruri. Ke ne ke rata modirimmogo yono mme ke ne ke ikaeletse go mo tlhotlheletsa gore a boele Kerekeng ya Katoliki.
Rudolf, yo re neng re mmitsa Rudi, o ne a ntlela Baebele. Ke ne ka gatelela gore e tshwanetse go nna thanolo ya Katoliki. Ke ne ka simolola go e bala mme go ise go ye kae ka bona gore mo Baebeleng eo Rudi o ne a tsentse pampitshana nngwe e e neng e gatisitswe ke Mokgatlho wa Watchtower. Ke ne ke sa e batle ka gonne ke akanya gore dikgatiso tse di ntseng jalo di tshwanetse tsa bo di kwadilwe ka tsela e e lebegang e siame mme gongwe go sa nna jalo. Le fa go ntse jalo, ke ne ke iketleeleditse go tlotla le ene ka Baebele. Rudi o ne a bontsha temogo mme a se ka a tlhola a nnaya dikgatiso dipe. Mo e ka nnang ka dikgwedi di le tharo, gangwe le gape re ne re nna le metlotlo ya Baebele e gantsi e neng e fela bosigo.
Fa ke sena go fetsa go ithutela tiro kwa hoteleng ya kwa toropong ya gaetsho ya kwa Graz, mmè o ne a ntuelela gore ke tsweletse dithuto tsa me kwa sekolong sengwe sa botsamaisi jwa dihotele. Ka jalo, ke ne ka fudugela kwa Bad Hofgastein, toropo nngwe e e mo mokgatsheng o o mo dithabeng tsa Alps, kwa sekolo seo se neng se le gone. Se ne se dirisana le Grand Hotel e e kwa Bad Hofgastein, mme ka dinako tse dingwe ke ne ke bereka koo gore ke nne le maitemogelo a a fetang se ke se ithutang mo tlelaseng.
FA KE NE KE ETELWA KE BOKGAITSADI BA BABEDI BA BARONGWA
Rudi o ne a rometse aterese ya me e ntšha kwa ofising ya lekala ya kwa Vienna, mme lekala lone la e naya bokgaitsadi ba babedi ba barongwa e bong Ilse Unterdörfer le Elfriede Löhr. * Letsatsi lengwe motho yo o amogelang baeng kwa hoteleng o ne a mpitsa mme a mpolelela gore go na le basadi ba babedi kwa ntle mo koloing ba ba batlang go bua le nna. Ke ne ke gakgametse ka gonne ke ne ke sa itse sepe ka bone. Mme ke ne ka tswa go ya go bona gore ke bomang. Moragonyana, ke ne ka utlwa gore ba ne ba tsamaisa poso ya Basupi kwa Jeremane ya Bonasi ka nako ya fa tiro e ne e thibetswe pele ga Ntwa ya Lefatshe ya II. Tota le pele ga ntwa e simolola, ba ne ba tshwarwa ke mapodise a sephiri a kwa Jeremane (Gestapo) mme ba romelwa kwa kampeng ya pogisetso ya kwa Lichtenburg. Ka jalo, ka nako ya ntwa, ba ne ba isiwa kwa kampeng ya kwa Ravensbrück, gaufi le Berlin.
Bokgaitsadi bano ba ne ba lekana le mmè ka dingwaga, ka jalo ke ne ke ba tlotla. Ke gone ka moo ke neng ke sa batle go ba senyetsa nako ka go nna le metlotlo le bone mme gongwe morago ga dibeke kgotsa dikgwedi tse di rileng ke bo ke tshwanelwa ke go ba bolelela gore ga ke tlhole ke batla go tswelela. Ka jalo, ke ne ka ba kopa gore ba ntlisetse fela lenaane la ditemana tse di buang ka thuto ya Katoliki ya tatelano ya baaposetoloi. Ke ne ka ba bolelela gore ke tla isa lenaane leo kwa moruting mme ke bo ke tlotla le ene ka lone. Ke ne ke akanya gore fa ke dira jalo ke gone ke tla bonang gore boammaaruri ke bofe.
GO ITHUTA KA RRE WA BOAMMAARURI YO O BOITSHEPO YO O KWA LEGODIMONG
Thuto ya kereke ya Katoliki ya Roma ya tatelano ya baaposetoloi e tlhalosa gore go na le lenaane le leleele la tatelano ya bomopapa e e simolotseng ka moaposetoloi Petere. (Kereke e sokamisa mafoko a ga Jesu a a nopotsweng mo go Mathaio 16:18, 19.) Mme e bile tumelo ya Katoliki e bolela gore mopapa a ka se ka a dira phoso mo dikgannyeng tsa dithuto fa a bua a le mo seemong sa ex cathedra, ke gore a dirisa maemo a gagwe a go nna mopapa. Ke ne ke dumela seno mme ke akanya gore fa e le gore mopapa, yo Bakatoliki ba reng ke Rara yo o Boitshepo, a ka se ka a dira diphoso fa go tla mo kgannyeng ya dithuto tsa kereke, a bolela gore thuto ya Tharonngwe e boammaaruri, go raya gore tota e boammaaruri. Mme fa e le gore o kgona go dira diphoso, go raya gore thuto eo e ka tswa e le ya maaka. Ga go gakgamatse go bo Bakatoliki ba le bantsi ba tsaya thuto ya tatelano ya baaposetoloi e le thuto e e botlhokwa thata ka gonne dithuto tse dingwe tsa Katoliki di ikaegile ka yone gore a di boammaaruri kgotsa nnyaa!
Fa ke etela moruti, ga a ka a kgona go araba dipotso tsa me, go na le moo, o ne a ntsha buka nngwe ya dithuto tsa Katoliki e e buang ka tatelano ya baaposetoloi mo shelofong ya gagwe ya dibuka. Ke ne ka tsamaya ka yone jaaka a ne a akantsha ka ba ka e bala, mme ke ne ka boa ke na le dipotso tse dingwe gape. Kwa bofelong, e re ka moruti a ne a sa kgone go araba dipotso tsa me, o ne a re: “Ga ke kgone go go tlhatswa pelo mme le wena o ka se kgone go ntlhatswa pelo. . . . Ke go eleletsa tsotlhe tse di molemo!” O ne a sa tlhole a batla go tlotla le nna.
Ka nako eo, ke ne ke siametse go ithuta Baebele le Ilse le Elfriede. Ba ne ba nthuta go le gontsi ka Rre wa boammaaruri yo o Boitshepo yo o kwa legodimong, e bong Jehofa Modimo. (Joh. 17:11) Ka nako eo go ne go ise go nne le phuthego mo lefelong leo, ka jalo, bokgaitsadi ba babedi bao ba ne ba tshwara dithuto mo legaeng la lelapa lengwe le le kgatlhegang. Go ne go tla batho ba le mmalwa fela. Bokgaitsadi bano ba babedi ba ne ba refosana go tlhalosa bontsi jwa tshedimosetso ya kwa dipokanong ka gonne go ne go se na mokaulengwe yo o kolobeditsweng yo o ka etelelang pele. Ka dinako dingwe go ne go hirwa lefelo mme go tle mokaulengwe mongwe yo o tswang kwa lefelong le lengwe a tla go neela puo ya phatlalatsa.
GO SIMOLOLA TIRO YA BODIREDI
Ilse le Elfriede ba ne ba simolola go ithuta Baebele le nna ka Diphalane 1958, mme ke ne ka kolobediwa dikgwedi di le tharo morago ga foo ka Ferikgong 1959. Pele ga ke kolobediwa, ke ne ka ba botsa gore a nka tsamaya le bone mo tirong ya ntlo le ntlo gore ke bone fela gore tiro ya go rera e dirwa jang. (Dit. 20:20) Fa ke sena go tsamaya le bone ka lekgetlho la ntlha, ke ne ka ba botsa gore a nka nna le tshimo e nka e berekang. Ba ne ba nkabela motsana mongwe mme ke ne ke ya go rera koo ke le nosi ke dira tiro ya ntlo le ntlo le go dira maeto a go boela mo bathong ba ba kgatlhegang. Mokaulengwe wa ntlha yo ke neng ka tsamaya le ene mo tirong ya ntlo le ntlo e ne e le molebedi wa potologo yo o neng a re etela moragonyana.
Ka 1960, fa ke sena go fetsa dithuto tsa me kwa hoteleng, ke ne ka boela kwa toropong ya gaetsho go ya go leka go thusa ba losika go ithuta boammaaruri jwa Baebele. Go fitlha le gone jaanong, ga go na ope wa bone yo o ileng a amogela boammaaruri le fa go ntse jalo ba bangwe ba bontsha kgatlhegonyana.
BOTSHELO JWA TIRELO YA NAKO E E TLETSENG
Ka 1961, go ne ga balwa makwalo mo diphuthegong, a tswa kwa ofising ya lekala, mme a re kgothaletsa go tsenela tirelo ya bobulatsela. Ke ne ke sa nyala e bile ke na le botsogo jo bo siameng, ka jalo, ke ne ka akanya gore ga ke na seipato sepe sa gore ke se ka ka nna mmulatsela. Ke ne ka bua le molebedi wa potologo e bong Kurt Kuhn, ke mmotsa gore o akanyang ka gore ke dire tiro ya boitshediso ka dikgwedi tse dingwe di le mmalwa gore ke kgone go reka koloi e e tla nthusang go nna mmulatsela. O ne a reng? “A Jesu le baaposetoloi ba ne ba tlhoka koloi gore ba nne mo tirelong ya nako e e tletseng?” Seo se ne sa mpula matlho! Ke ne ka dira dithulaganyo tsa go simolola go nna mmulatsela ka bonako ka mo go ka kgonegang ka teng. Mme e re ka ke ne ke bereka diura di le 72 beke nngwe le nngwe mo resetšhurenteng ya hotele, ke ne ka tlhoka go dira diphetogo dingwe pele.
Ke ne ka botsa mothapi wa me gore a nka bereka diura di le 60 fela. O ne a dumela mme a ntse a ntuela madi a a tshwanang. Nakwana morago ga foo, ke ne ka mo kopa gore a nka bereka diura di le 48 fela ka beke. O ne a dumela gape mme a ntse a ntuela madi a a tshwanang. Morago ga foo ke ne ka kopa gore ke letlelelwe go bereka diura di le 36 fela ka beke kgotsa diura di le 6 ka malatsi a le 6 mme o ne a dumela le seo. Se se gakgamatsang ke gore, ke ne ke sa ntse ke duelwa madi a a tshwanang! Go ne go lebega e kete mothapi wa me o ne a sa batle gore ke tsamaye. Thulaganyo eo e ne ya dira gore ke kgone go simolola go nna mmulatsela wa ka metlha. Ka nako eo, babulatsela ba ne ba tshwanetse go bereka diura di le 100 ka kgwedi.
Dikgwedi di le nnè moragonyana, ke ne ka tlhomiwa go nna mmulatsela yo o kgethegileng le go nna motlhanka wa phuthego mo phuthegong e nnye kwa porofenseng ya Carinthia, kwa toropong ya Spittal an der Drau. Mo metlheng eo, babulatsela ba ba kgethegileng ba ne ba tshwanetse go bereka diura di le 150 ka kgwedi. E ne e le nna fela mmulatsela, mme ke ne ke anaanela go tshegediwa mo bodireding ke kgaitsadi mongwe yo o bidiwang Gertrude Lobner, yo e neng e le mothusi wa motlhanka wa phuthego. *
GO NEWA DIKABELO TSE DISHA
Ka 1963, ke ne ka kopiwa go dira tiro ya potologo. Ka dinako tse dingwe ke ne ke tsamaya ka terena go tswa kwa phuthegong e nngwe go ya go e nngwe, ke tshwere disutukeisi tse di boima. Bakaulengwe ba bantsi ba ne ba se na dikoloi, ka jalo, go ne go se na ope yo o neng a kgona go tla go ntsaya kwa seteisheneng sa terena. E re ka ke ne ke sa batle go dira mponeng, ke ne ke sa tsamaye ka thekisi go ya kwa legaeng le ke neng ke gorogetse kwa go lone, ka jalo ke ne ke tsamaya ka dinao.
Ka 1965, ke sa ntse ke sa nyala, ke ne ka lalediwa go ya kwa tlelaseng ya bo41 ya Sekolo sa Gileade. Bontsi jwa batho ba ke neng ke na le bone mo tlelaseng le bone ba ne ba se mo lenyalong. Ke ne ka gakgamala fa ka nako ya fa ke aloga ke ne ke abelwa gape kwa nageng ya gaetsho kwa Austria gore ke ye go tswelela pele ka tiro ya potologo. Le fa go ntse jalo, pele ga ke tsamaya kwa United States, ke ne ka kopiwa gore ke tsamaye le molebedi wa potologo ka dibeke di le nnè. Ke ne ka itumelela thata go bereka le Anthony Conte, mokaulengwe yo o lorato yo le ene a neng a rata tirelo ya tshimo mme a atlega thata mo go yone. Re ne ra dira mmogo kwa karolong e e kwa bokone ya New York kwa motseng wa Cornwall.
Fa ke boela kwa Austria, ke ne ka abelwa potologo nngwe kwa ke neng ka kopana le Tove Merete, kgaitsadi mongwe yo montle o o sa nyalwang. O ne a godisitswe mo boammaaruri go tloga a le dingwaga di le tlhano. Fa bakaulengwe ba re botsa gore re kopane jang, re a tle re dire motlae re re: “Ofisi ya lekala e ile ya rulaganya gore re kopane.” Re ne ra nyalana ngwaga morago ga foo, ka Moranang 1967, mme re ne ra letlelelwa go tswelela re direla mmogo mo tirong ya go eta.
Mo ngwageng o o latelang, ke ne ka lemoga gore Jehofa o mpontshitse bopelonomi jwa gagwe jo bo sa tshwanelang mme a nkamogela jaaka morwawe wa semoya. Kamano ya me e e kgethegileng e ne ya simolola ka tsela eo le Rre yo o kwa legodimong mmogo le botlhe ba go ya ka Baroma 8:15, ‘ba goang ba re: “Aba, Rara!”’
Nna le Merete re ne ra tswelela re direla mmogo mo tirong ya potologo le ya kgaolo go fitlha ka 1976. Ka dinako tse dingwe fa e le mariga re ne re tshwanelwa ke go robala mo dikamoreng tse di tsididi thata tse di se nang sethuthafatsi. Ka lekgetlho lengwe fa re tsoga, re ne ra fitlhela gore karolo e e kwa godimo ya kobo ya rona e ne e omeletse e bile e le tshweu ka gonne mohemo wa rona o ne o gatsetse mo go yone! Kgabagare re ne ra swetsa ka gore re tsamaye ka hitara e nnye ya motlakase gore go se ka ga nna tsididi thata bosigo. Mo mafelong mangwe, gore re dirise ntlwana bosigo, re ne re tlhoka go tsamaya mo kapokong go ya kwa ntlwaneng e e kwa ntle, e gantsi e neng e na le moya o o tsididi thata. Mme e bile re ne re se na folete e re neng re ka nna kwa go yone, ka jalo, gantsi ka boMantaga re ne re nna mo go lone legae le re neng re le kwa go lone mo bekeng e e fetileng. Mme ka boLabobedi mo mosong re ne re ya kwa phuthegong e e latelang.
Ke itumelela go umaka gore go ralala dingwaga, mosadi wa me yo o rategang o ntse a ntshegetsa thata. O rata bodiredi jwa tshimo thata mme ga ke ise ke ko ke tshwanelwe ke go mo kgothatsa gore a ye tshimong. Mme gape o rata bakaulengwe le bokgaitsadi ba mo phuthegong e bile o amega thata ka ba bangwe. Seno se nthusitse thata.
Ka 1976 re ne ra lalediwa go ya go direla kwa ofising ya lekala ya Austria kwa Vienna mme ke ne ka tlhomiwa go nna leloko la Komiti ya Lekala. Ka nako eo, lekala la kwa Austria le ne le okamela tiro e e dirwang mo dinageng di le mmalwa tsa kwa Yuropa Botlhaba e bile le ne le rulaganya gore dikgatiso di isiwe kwa dinageng tseo. Mokaulengwe Jürgen Rundel e ne e le ene a etelelang tiro eno pele, e le motho yo o tsayang kgato ka bonako. Ke ne ka nna le tshiamelo ya go bereka le ene mme moragonyana ke ne ka kopiwa go okamela tiro ya go ranolela mo dipuong di le lesome tsa kwa Yuropa Botlhaba. Jürgen le mosadi wa gagwe e bong Gertrude e sa ntse e e le babulatsela ba ba kgethegileng ba ba ikanyegang kwa Jeremane. Go simologa ka 1978, lekala la kwa Austria le ne la dirisa motšhine wa phototypeset go gatisa dimakasine ka dipuo di le thataro. Gape re ne re romela dipeeletso kwa dinageng tse di farologaneng tse di neng di kopa gore di di romelelwe. Otto Kuglitsch, yo gone jaanong a direlang le mosadi wa gagwe kwa ofising ya lekala ya kwa Jeremane, e ne e le ene a etelelang ditiro tseno pele.
Gape bakaulengwe ba kwa Yuropa Botlhaba ba ne ba gatisa dikgatiso kwa dinageng tsa bone ba dirisa metšhini e e dirang dikhopi kgotsa ba gatisa dikgatiso ba dirisa filimi. Le fa go ntse jalo, ba ne ba tlhoka tshegetso go tswa kwa mafelong a a ka kwa ntle ga dinaga tsa bone. Jehofa o ne a sireletsa tiro eno mme rona ba re neng re le kwa lekaleng re ne re rata bakaulengwe bano, ba ba neng ba dira ka fa tlase ga maemo a a thata ka nako ya fa tiro e ne e thibetswe ka dingwaga di le dintsi.
KETELO E E KGETHEGILENG KWA ROMANIA
Ka 1989, ke ne ka nna le tshiamelo ya go tsamaya le Mokaulengwe Theodore Jaracz, leloko la Setlhopha se se Laolang, go ya kwa Romania. Boikaelelo e ne e le go ya go thusa setlhopha sengwe se segolo sa bakaulengwe gore se boe se kopanele le phuthego. Go simolola ka 1949, ba ne ba kgaogane le phuthego ka ntlha ya mabaka a a farologaneng mme ba itlhomela diphuthego tsa bone. Le fa go ntse jalo, ba ne ba tswelela ba rera le go kolobetsa batho. Gape ba ne ba tsenngwa mo kgolegelong ka ntlha ya boitlhaodi jwa bone jwa Bokeresete fela jaaka bakaulengwe ba e neng e le karolo ya phuthego e e amogelwang ke ntlokgolo ya lefatshe lotlhe. Tiro e ne e sa ntse e thibetswe kwa Romania, ka jalo, re ne re kopana mo sephiring kwa ntlong ya ga Mokaulengwe Pamfil Albu, mmogo le bagolwane ba le banè ba ba neng ba etelela tiro pele le baemedi ba Komiti ya Naga ya Romania e e neng e amogelwa ke mokgatlho. Gape re ne ra tsamaya le moranodi go tswa kwa Austria, e bong Rolf Kellner.
Mo bosigong jwa bobedi jwa motlotlo wa rona, Mokaulengwe Albu o ne a tlhotlheletsa bagolwane mmogo le ene ba le banè gore ba kopanele le rona fa a ne a re: “Fa re sa go dire gone jaanong, gongwe re ka se nne le tshono e nngwe gape.” Ka jalo, mo e ka nnang bakaulengwe ba le 5 000 ba ne ba kopanngwa le phuthego. Ruri e ne ya nna phenyo mo go Jehofa mme ya nna tatlhegelo mo go Satane!
Go ya kwa bofelong jwa 1989, pele ga go wa ga Bokomonisi kwa Yuropa Botlhaba, Setlhopha se se Laolang se ne sa laletsa nna le mosadi wa me go fudugela kwa ntlokgolong kwa New York. E ne e le sengwe se re neng re sa se lebelela gotlhelele. Re ne ra simolola tirelo ya rona kwa Bethele ya kwa Brooklyn ka Phukwi 1990. Ka 1992, ke ne ka tlhomiwa go nna mothusi mo Komiting ya Tirelo ya Setlhopha se se Laolang mme go tloga ka Phukwi 1994, ke ne ka nna le tshiamelo ya go nna mo Setlhopheng se se Laolang.
GO AKANYA KA DILO TSE DI FETILENG LE GO LEBELELA PELE MO ISAGWENG
Nako ya fa ke ne ke le weitara mo hoteleng ga e bolo go fela. Gone jaanong ke na le tshiamelo ya go nna le seabe mo go baakanyetseng le mo go abeleng bakaulengwe ba lefatshe lotlhe dijo tsa semoya. (Math. 24:45-47) Fa ke akanya ka dingwaga tse di fetang 50 tsa tirelo ya nako e e tletseng, ke anaanela thata tsela e Jehofa a segofaditseng ka yone bokaulengweng jwa rona jwa lefatshe lotlhe e bile ke a e itumelela. Ke rata go ya kwa dikopanong tsa ditšhabatšhaba, tse kwa go tsone go gatelelwang gore re ithute ka Rraarona yo o kwa legodimong e bong Jehofa le ka boammaaruri jwa Baebele.
Ke rapela gore batho ba bangwe gape ba le dimilionemilione ba ithute Baebele, ba amogele boammaaruri mme ba direle Jehofa mmogo le bakaulengwe ba Bakeresete ba ba mo lefatsheng lotlhe. (1 Pet. 2:17) Gape ke lebeletse pele go bona tsogo ya baswi mo lefatsheng ke le kwa legodimong le gore kgabagare ke bone rre a tsosiwa. Ke solofela gore rre, mmè le ba bangwe ba losika ba ba rategang, botlhe ba tla batla go obamela Jehofa mo Paradaiseng.
Ke lebeletse pele go bona tsogo ya baswi mo lefatsheng ke le kwa legodimong le gore kgabagare ke bone rre a tsosiwa
^ ser. 15 Bona kgang ya bone ya botshelo mo makasineng wa Tora ya Tebelo wa November 1, 1979, ka Seesemane.
^ ser. 27 Gone jaanong, mo boemong jwa motlhanka wa phuthego le mothusi wa motlhanka wa phuthego, setlhopha sengwe le sengwe sa bagolwane se na le morulaganyi mo setlhopheng sa bagolwane le mokwaledi.


text:
THUTO 25
Diholo Tsa Bogosi—Goreng di Agiwa Mme di Agiwa Jang?
Jaaka leina Holo ya Bogosi le tlhalosa, thuto ya Baebele e e rutiwang koo e bua thata ka Bogosi jwa Modimo—jo e leng setlhogo sa bodiredi jwa ga Jesu.—Luke 8:1.
Ke mafelo a kobamelo ya boammaaruri. Basupi ba ga Jehofa ba dira dithulaganyo tsa go rera dikgang tse di molemo tsa Bogosi mo go one mafelo ano. (Mathaio 24:14) Diholo Tsa Bogosi di farologana ka bogolo le tsela e di agiwang ka yone, mme tsotlhe ke mafelo a a lebegang sentle a a seng magasigasi, bontsi jwa tsone di dirisiwa ke diphuthego di feta e le nngwe. Mo dingwageng tsa bosheng, re ile ra aga Diholo Tsa Bogosi di le diketekete (e leng palogare ya diholo di le tlhano ka letsatsi) gore palo ya baboledi le diphuthego tse di ntseng di oketsega di nne le mafelo a di kopanelang mo go one. Seno se kgonega jang?—Mathaio 19:26.
Di agiwa ka meneelo e e ntshediwang letlole la go agiwa ga Diholo Tsa Bogosi. Meneelo eno e romelwa kwa ofising ya lekala gore diphuthego tse dingwe tse di batlang go aga kgotsa go baakanya Holo ya Bogosi, di kgone go adima madi ano.
Di agiwa ke baithaopi ba ba sa duelweng ba ba tswang mo maemong a a farologaneng. Go rulagantswe Ditlhopha Tsa go Aga Diholo Tsa Bogosi mo dinageng di le dintsi. Ditlhopha tsa baagi le baithaopi di nna di tsamaya mo diphuthegong tse di farologaneng mo nageng ya bone, tota le kwa mafelong a a kgakala, gore ba thuse Basupi ba mafelo ao go aga Diholo tsa bone tsa Bogosi. Mo dinageng tse dingwe go tlhomilwe Basupi ba ba tshwanelegang go etelela pele go agiwa le go baakanngwa ga Diholo Tsa Bogosi tsa mo kgaolong ya eo. Le fa gone batho ba le bantsi ba ba nang le bokgoni jwa kago mo kgaolong eo ba ithaopela go thusa mo mafelong otlhe a go agiwang mo go one, maloko a phuthego ya lefelo leo ke one a a nnang teng ka bontsi go tla go thusa. Ka ntlha ya moya wa ga Jehofa le maiteko a batho ba gagwe ba a dirang ka moya otlhe, tiro eno yotlhe e kgona go fitlhelelwa.—Pesalema 127:1; Bakolosa 3:23.
Ke ka ntlha yang fa mafelo a rona a kobamelo a bidiwa Diholo Tsa Bogosi?
Ke eng se se re thusang gore re kgone go aga Diholo Tsa Bogosi mo lefatsheng lotlhe?
Ithute mo go Oketsegileng
DIPOKANO
Go Dirwang Kwa Holong ya Bogosi?
Latlhela bofofu.
KE BOMANG BA BA DIRANG THATO YA GA JEHOFA GOMPIENO?
Dipokano Tsa Rona di Tshwarwa Jang?
A o kile wa ipotsa gore ke eng se se dirwang kwa dipokanong tsa rona? Ga go pelaelo gore o tla kgatlhiwa ke thuto ya Baebele ya maemo a a kwa godimo e o tla e amogelang.


text:
Carrot cake
Contents
Carrot cake[baakanya | edit source]
Carrot cake ke borotho (Kuku) ke motswako wa di-carrot le metsi abo a fuduiwa. Motswako o o a apeiwa o bo o siliga mo pitseng gore o nne boleta, fa kuku yone e na le boleta jwa yone fa o e tshwara ka diatla.
Kapei le Metswako e e tsenngwang[baakanya | edit source]
Fa go apewa carrot cake, go salwa morago ditaelo tsa go apaya borotho, Sukiri le mae dia kopanngwa mme morago go fuduiwe.
Bontsi jwa metswako ya carrot cake e na le di ingredients tse di tshwanang le cinnamon, manoko,Paene-apole kana moretlwa wa sekgoa. Go nala lemon juice e e tsenngwang le icing sugar mo motswakong.
Tshupo[baakanya | edit source]
Carrot cake e kgona go jewa e le nosi, mme go botlhoko kgotsa go tlwaelesegile thata ka bosweu jo bo tshelwang fa go dimo icing kana cream cheese icing and walnuts, e kgabetleletswe.e tlotswa thata ka icing sugar marzipan E dirilwe go tshwana le carrot. Carrot cake e tlwaelesegile thata ka loaf
Bibliography[baakanya | edit source]
- Alton Brown, I'm Just Here for More Food: Food × Mixing + Heat = Baking, New York: Stewart, Tabori & Chang, 2002 (ISBN 1-58479-341-4).
- Alan Davidson, Oxford Companion to Food, second edition, illustrations by Soun Vannithone, London: Oxford University Press, 2006 (ISBN 0-19-280681-5).


text:
PINA 95
Lesedi le Phatsimela Pele
1. Baprofeti ba ne ba bolelelwa,
Gore Jesu Mesia o’a tla.
Mme ba ne ba senolelwa ka moya,
Gore o tla go re golola.
Jaanong ke nako, Jesu o a busa,
Re bona bosupi jwa seo.
Re lebogela go’itse dikgang tseno;
Ruri seno ke tshiamelo!
(KHORASE)
’Sedi le ntse le a phatsima;
Re tsamaya mo go lone.
Jah o senotse dilo tsotlhe;
O re kaela tsela ya ’gwe.
2. Morena o re tlhometse motlhanka,
Yo o re fang dijo ka nako.
’Sedi la boammaaruri le’a phatsima,
Le re naya le tsholofelo.
A re tsweleleng re le mo go lone,
Ke yone tsela ya nnete.
Re leboga Jah, Motswedi wa ’sedi,
O re gogetse kwa go ene.
(KHORASE)
’Sedi le ntse le a phatsima;
Re tsamaya mo go lone.
Jah o senotse dilo tsotlhe;
O re kaela tsela ya ’gwe.
(Bona le Bar. 8:22; 1 Bakor. 2:10; 1 Pet. 1:12.)


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
1 Petere 3:1-22
3 Ka mokgwa+ o o tshwanang, lona basadi ba lo nyetsweng, nnang mo taolong+ ya banna ba lona, e le gore, fa bangwe ba sa utlwe+ lefoko, ba gapiwe+ kwantle ga lefoko ka boitshwaro jwa basadi ba bone,+2 ka ntlha ya go bo ba nnile basupi ba ba boneng ka matlho ba boitshwaro jwa lona jo bo itshekileng+ mmogo le tlotlo e e boteng.3 Mme a mokgabo wa lona e se ka ya nna wa go loga moriri loetse+ kafa ntle le wa go rwala mekgabiso+ ya gouta kgotsa wa go apara diaparo tsa kafa ntle,4 mme a e nne motho wa sephiri+ wa pelo yo o apereng diaparo tse di sa senyegeng+ tsa moya o o didimetseng le o o bonolo,+ tse e leng tsa botlhokwa jo bogolo mo matlhong a Modimo.5 Gonne pele, basadi ba ba boitshepo ba ba neng ba solofetse mo Modimong le bone ba ne ba tle ba ikgabise jalo, ba ipaya mo taolong ya banna ba bone,6 jaaka Sara a ne a tlwaetse go utlwa Aborahame, a mmitsa “morena.”+ Mme lo fetogile bana ba gagwe, fa fela lo nna lo dira molemo e bile lo sa boife sepe se se tshosang.+7 Lona banna ba lo nyetseng, tswelelang lo nna le bone ka mokgwa+ o o tshwanang go ya ka kitso,+ lo ba naya tlotlo+ jaaka sejana se se bokoa, sa sesadi, e re ka le lona lo le baruaboswa+ le bone ba letlhogonolo le le sa re tshwanelang la botshelo, e le gore dithapelo tsa lona di se ka tsa kgoreletsega.+8 La bofelo, nnang le mogopolo o o tshwanang+ lotlhe, lo bontshe go utlwela ba bangwe botlhoko, lo na le lorato lwa bokaulengwe, lo le pelotlhomogi ka bonolo,+ lo le boikokobetso mo mogopolong,+9 lo sa duele go utlwisiwa botlhoko ka go utlwisa botlhoko+ kgotsa go gobololwa ka go gobolola,+ mme go na le moo, lo segofatse,+ ka gonne lo ne lwa bilediwa tsela eno, gore lo rue tshegofatso.10 Gonne, “yo o ka ratang botshelo a ba a bona malatsi+ a a molemo, a a thibele loleme+ lwa gagwe mo go se se bosula le dipounama tsa gagwe mo go bueng tsietso,+11 mme a a furalele se se bosula+ mme a dire se se molemo; a a senke kagiso mme a e latelele.+12 Gonne matlho+ a ga Jehofa a mo basiaming, le ditsebe tsa gagwe di ntlheng ya mekokotlelo ya bone;+ mme sefatlhego sa ga Jehofa se kgatlhanong le ba ba dirang dilo+ tse di bosula.”13 Eleruri, ke motho ofe yo o tla lo gobatsang fa lo tlhoafalela se se molemo?+14 Mme le e leng fa lo tshwanetse go boga ka ntlha ya tshiamo, lo itumetse.+ Le fa go ntse jalo, selo se ba se boifang lona lo se ka lwa se boifa,+ le gone lo se ka lwa fuduega.+15 Mme itshepiseng Keresete e le Morena mo dipelong tsa lona,+ ka metlha lo iketleeleditse go iphemela+ fa pele ga mongwe le mongwe yo o lo batlang lebaka la tsholofelo e e mo go lona, mme lo dira jalo ka bonolo le tlotlo e e boteng.+16 Nnang le segakolodi se se siameng,+ e le gore mo go sone selo se lo kgalwang ka sone, ba ba buang boitshwaro jwa lona jo bo molemo malebana le Keresete+ ka go nyatsa, ba tlhabiwe ke ditlhong.+17 Gonne go botoka go boga ka gonne lo dira molemo,+ fa thato ya Modimo e batla jalo, go na le go boga ka gonne lo dira bosula.+18 Aitsane, le e leng Keresete o ne a swa gangwe fela a swela maleo,+ motho yo o siameng a swela ba ba sa siamang,+ gore a lo ise kwa Modimong,+ a bolawa mo nameng,+ mme a tshedisiwa mo moyeng.+19 A le mo seemong seno gape o ne a tsamaya a ya go rerela meya e e mo kgolegelong,+20 e e neng e kile ya ne e sa utlwe+ fa bopelotelele jwa Modimo+ bo ne bo letile mo malatsing a ga Noa, fa araka e ne e sa ntse e agiwa,+ e mo go yone batho ba le mmalwa, e leng, meya e le robedi, ba neng ba rwalwa ka pabalesego go ralala metsi.+21 Se se tshwanang le seno le sone jaanong se a lo boloka,+ e leng, kolobetso, (e seng go tlosiwa ga leswe la nama, mme go lopa segakolodi se se molemo mo Modimong,)+ ka tsogo ya ga Jesu Keresete.+22 O kafa seatleng+ sa moja sa Modimo, gonne o ne a ya legodimong; mme baengele+ le balaodi le bathata ba ne ba bewa mo taolong ya gagwe.+


text:
THUTO 7
Bogosi Jwa Modimo ke Eng?
1. Bogosi jwa Modimo ke eng?
Bogosi jwa Modimo ke puso e e kwa legodimong. Bo tla tsaya taolo ya magosi a mangwe otlhe mme bo tla dira gore thato ya Modimo e dirwe kwa legodimong le mo lefatsheng. Go a itumedisa go itse gore Modimo o tla dirisa Bogosi jwa gagwe ka tsela eno. Go ise go ye kae, Bogosi jwa Modimo bo tla kgotsofatsa keletso ya batho ya go batla go nna le puso e e molemo. Bo tla dira gore batho botlhe mo lefatsheng ba tshele ka kutlwano.—Bala Daniele 2:44; Mathaio 6:9, 10; 24:14.
Bogosi bo tshwanetse go nna le kgosi. Ka jalo, Jehofa o tlhomile Morwawe, e bong Jesu Keresete go nna Kgosi ya Bogosi jwa Gagwe.—Bala Tshenolo 11:15.
2. Ke ka ntlha yang fa Jesu a tshwanelega go nna Kgosi?
Morwa Modimo o tshwanelega go nna Kgosi ka gonne o pelonomi e bile o emela se se siameng. (Johane 1:14) Gape o na le maatla a go thusa batho ka gonne o tla busa lefatshe a le kwa legodimong. Fa a sena go tsosiwa mo baswing, o ne a tlhatlogela kwa legodimong mme a nna a letile ka fa seatleng sa moja sa ga Jehofa. (Bahebera 10:12, 13) Kgabagare Modimo o ne a mo naya maatla gore a simolole go busa.—Bala Daniele 7:13, 14.
3. Ke bomang ba ba tla busang le Jesu?
Setlhopha sa batho ba ba bidiwang “baitshepi” se tla busa le Jesu kwa legodimong. (Daniele 7:27) Baitshepi ba ntlha go tlhophiwa e ne e le baaposetoloi ba ba ikanyegang ba ga Jesu. Go tla go fitlha jaanong, Jehofa o ntse a tsweletse ka go tlhopha banna le basadi ba ba ikanyegang go nna baitshepi. Fela jaaka Jesu, ba tsosiwa ka mmele wa semoya.—Bala Johane 14:1-3; 1 Bakorintha 15:42-44.
Ke batho ba le kae ba ba yang legodimong? Jesu o ne a ba bitsa “letsomanyane.” (Luke 12:32) Kgabagare ba tla tshwara palo ya 144 000. Ba tla busa lefatshe ba na le Jesu.—Bala Tshenolo 14:1.
4. Go ne ga direga eng fa Jesu a simolola go busa?
Bogosi jwa Modimo bo simolotse go busa ka 1914. * Kgato ya ntlha e Jesu a neng a e tsaya fa a sena go nna Kgosi e ne ya nna go latlhela Satane le madimona a gagwe mo lefatsheng. Satane o ne a tlala bogale mme a simolola go baka mathata mo lefatsheng lotlhe. (Tshenolo 12:7-10, 12) Fa e sa le ka nako eo, mathata a batho a ntse a oketsega fela thata. Dintwa, ditlala, malwetse a leroborobo le dithoromo tsa lefatshe, tsotlhe tseno ke karolo ya “sesupo” sa gore go ise go ye kae Bogosi bo tla busa mo lefatsheng lotlhe.—Bala Luke 21:7, 10, 11, 31.
5. Bogosi jwa Modimo bo fitlheletse eng?
Ka ntlha ya tiro ya go rera e e dirwang mo lefatsheng lotlhe, Bogosi jwa Modimo bo setse bo kopantse boidiidi jo bogolo jwa batho ba ba tswang mo ditšhabeng tsotlhe. Dimilione tsa batho ba ba pelonolo ba nna babusiwa ba Bogosi jwa Modimo jo Jesu e leng Kgosi ya jone. Bogosi jwa Modimo bo tla ba sireletsa fa bo senya tsamaiso ya jaanong e e boikepo ya dilo mo lefatsheng. Ka jalo, botlhe ba ba batlang go solegelwa molemo ke Bogosi jwa Modimo ba tshwanetse go ithuta go nna babusiwa ba ba boikobo ba ga Jesu.—Bala Tshenolo 7:9, 14, 16, 17.
Mo lobakeng lwa dingwaga di le 1 000, Bogosi jono bo tla fitlhelela se Modimo a neng a se ikaeletse ka batho go tloga kwa tshimologong. Lefatshe lotlhe le tla nna paradaise. Kgabagare, Jesu o tla busetsa Bogosi kwa go Rraagwe. (1 Bakorintha 15:24-26) A go na le mongwe yo o ka ratang go bua le ene ka Bogosi jwa Modimo?—Bala Pesalema 37:10, 11, 29.
^ ser. 6 Go bona tshedimosetso e e oketsegileng ya kafa boporofeti jwa Baebele bo neng jwa bolelela pele ka gone ka ngwaga wa 1914, bala tsebe 215-218 ya buka ya, Totatota Baebele e Ruta Eng?
Ithute mo go Oketsegileng
Totatota Baebele e Ruta Eng?
A re Tshela “mo Metlheng ya Bofelo”?
Ela tlhoko kafa ditiro le mekgwa ya batho ba ba re dikologileng e bontshang ka gone gore re tshela mo “metlheng ya bofelo” e Baebele e neng ya bolelela pele ka yone.
KE BOMANG BA BA DIRANG THATO YA GA JEHOFA GOMPIENO?
Basupi ba ga Jehofa ba Rulaganya Jang Tiro ya Bone ya go Rera?
Re latela sekao se Jesu a se tlhomileng fa a ne a le mo lefatsheng. Ke mekgwa efe e re e dirisang fa re rera?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 6:1-34
6 “Elang tlhoko thata gore lo se ka lwa nna le mokgwa wa go dira tshiamo+ fa pele ga batho gore ba lo bone; go seng jalo ga lo na go bona maduo mo go Rraalona yo o kwa magodimong.2 Ka gone fa o simolola go aba dimpho tsa kutlwelobotlhoko,+ o se ka wa letsa terompeta+ kwa pele ga gago, fela jaaka baitimokanyi ba dira mo disinagogeng le mo mebileng, gore ba tle ba galalediwe ke batho. Ammaaruri ke a lo raya, Ba bona maduo a bone ka botlalo.3 Mme wena, fa o aba dimpho tsa kutlwelobotlhoko, a seatla sa gago sa molema se se ka sa itse se sa moja se se dirang,4 gore dimpho tsa gago tsa kutlwelobotlhoko di tle di nne mo sephiring; mme Rrago yo o lebileng mo sephiring o tla go duela.+5 “Gape, fa lo rapela, ga lo a tshwanela go nna jaaka baitimokanyi; ka gonne ba rata go rapela ba eme+ mo disinagogeng le mo dikhutlong tsa ditsela tse di atlhameng gore ba bonwe ke batho.+ Ammaaruri ke a lo raya, Ba bona maduo a bone ka botlalo.6 Le fa go ntse jalo, wena, fa o rapela, tsena mo phaposing+ ya gago mme, fa o sena go tswala setswalo sa gago, rapela Rrago yo o mo sephiring;+ mme Rrago yo o lebang mo sephiring o tla go duela.7 Fa o rapela, o se ka wa boaboeletsa dilo di le dingwe,+ fela jaaka batho ba ditšhaba ba dira, gonne ba ithaya ba re ba tla utlwiwa ka ntlha ya go dirisa ga bone mafoko a le mantsi.8 Jalo, lo se ka lwa nna jaaka bone, gonne Modimo Rraalona o itse dilo le fa e le dife tse lo di tlhokang+ le pele ga lo mo kopa.9 “Ka jalo, lo rapele ka tsela eno:+“‘Rraarona yo o kwa magodimong, a leina+ la gago le itshepisiwe.+10 A bogosi+ jwa gago bo tle. A thato+ ya gago e diragale le mo lefatsheng,+ jaaka kwa legodimong.11 Re fe gompieno senkgwe sa rona sa letsatsi+ leno;12 mme o re itshwarele melato ya rona, jaaka le rona re itshwaretse ba ba molato le rona.+13 Mme o se ka wa re tsenya mo thaelong,+ o re golole mo go yo o boikepo.’+14 “Gonne fa lo itshwarela batho ditlolo tsa bone, Rraalona wa selegodimo le ene o tla lo itshwarela;+15 mme fa lo sa itshwarele batho ditlolo tsa bone, le Rraalona ga a na go itshwarela ditlolo+ tsa lona.16 “Fa lo itima dijo,+ tlogelang go tlhonya difatlhego jaaka baitimokanyi, gonne ba se-nya difatlhego tsa bone gore ba tle ba bonale mo bathong gore ba itima dijo.+ Ammaaruri ke a lo raya, Ba bona maduo a bone ka botlalo.17 Mme wena, fa o itima dijo, tlotsa tlhogo ya gago o bo o tlhape sefatlhego sa gago,+18 gore o tle o bonale o itima dijo, e seng mo bathong, fa e se mo go Rrago yo o mo sephiring;+ mme Rrago yo o lebang mo sephiring o tla go duela.19 “Tlogelang go ipolokela matlotlo+ mo lefatsheng, mo motoutwane le ruse di jang gone, le mo magodu a thubang gone a ba a utswa.20 Go na le moo, ipolokeleng matlotlo kwa legodimong,+ kwa motoutwane le fa e le ruse di sa jeng+ gone, le kwa magodu a sa thubeng gone a ba a utswa.21 Gonne kwa letlotlo la gago le leng gone, le pelo ya gago e tla nna gone koo.22 “Lobone lwa mmele ke leitlho.+ Ka jalo, fa leitlho la gago le sa raraana, mmele otlhe wa gago o tla tlala lesedi;23 mme fa leitlho la gago le le boikepo,+ mmele otlhe wa gago o tla nna lefifi. Fa totatota lesedi le le leng mo go wena e le lefifi, a bo lefifi leo le le legolo jang ne!+24 “Ga go ope yo o ka nnang motlhanka wa beng ba babedi; gonne o tla tlhoa yo mongwe mme a rate yo mongwe,+ kgotsa o tla ngaparela yo mongwe mme a nyatse yo mongwe. Ga lo ka ke lwa nna batlhanka ba Modimo le ba Dikhumo.+25 “Ka lebaka leno ke lo raya ke re: Tlogelang go tlhobaela+ ka meya ya lona ka ga gore lo tla ja eng kgotsa lo tla nwa eng, kgotsa kaga mebele ya lona gore lo tla apara+ eng. A moya ga o botlhokwa go feta dijo le mmele go feta diaparo?+26 Lepang ka kelotlhoko dinonyane+ tsa legodimo, ka gonne ga di jale peo le gone ga di robe le gone ga di phuthele mo matlong a polokelo; le fa go ntse jalo Rraalona wa selegodimo o a di fepa. A ga lo botlhokwa go feta tsone?+27 Ke mang wa lona yo ka go tlhobaela a ka oketsang lobaka lwa botshelo jwa gagwe+ ka kubita e le nngwe?28 Gape, mo kgannyeng ya diaparo, ke ka ntlha yang fa lo tlhobaela? Ithuteng mo dithunyeng tsa masoma+ tsa legola, kafa di golang ka gone; ga di dire ka natla, le gone ga di otlhe;29 mme ke lo raya ke re le eleng Solomone+ mo kgalalelong yotlhe ya gagwe o ne a sa kgabe jaaka sengwe sa tseno.30 Jaanong, fa Modimo a apesa dimela tsa naga jalo, tse di leng gone gompieno mme ka moso di latlhelwa mo pesetsong, a go na le moo ga a na a apesa lona bogolo, lona ba lo nang le tumelo e potlana?+31 Jalo lo se ka le ka motlha lwa tlhobaela+ mme lwa re, ‘Re tla ja eng?’ kgotsa, ‘Re tla nwa eng?’ kgotsa, ‘Re tla apara eng?’32 Gonne dilo tseno tsotlhe ke dilo tse ditšhaba di di gwalalelang. Gonne Rraalona wa selegodimo o a itse gore lo tlhoka dilo tseno tsotlhe.+33 “Jalo, nnang lo batle pele bogosi le tshiamo ya gagwe,+ mme dilo tse dingwe tseno tsotlhe lo tla di okelediwa.+34 Jalo, lo se ka le ka motlha lwa tlhobaela kaga letsatsi le le latelang,+ gonne letsatsi le le latelang le tla nna le ditlhobaelo tsa lone. Letsatsi lengwe le lengwe le lekanwe ke bosula jwa lone.


text:
Tebelopele, Maitlamo, Matshego
TEBELOPELE
Rona re le ba kantoro ya ga tautona re tla etelela Botswana go nna lefatshe la tswelelopele, le le boitsheko la puso ya batho ka batho
BOITHOMO
Re tla netefatsa tsamaiso e e lolameng le go tshegetsa dithabololo ka boeteledipele bo bo dirang le go tsamaisa sentle mananeo le dithulaganyo tsa setšhaba.
MAITSHOLO
BOTHO
Neelo ya ditirelo ka lorato, maitseo, tlotlo le kelethoko
BOINEELO
Boineelo go neela ditirelo ka mokgwa o o lebaneng ka dinako tsotlhe
GO DIRELA MO PONONG YA BOTLHE
Go direla mo pontsheng le ka boikarabelo le bareki mmogo le bana-le-seabe
GO DIRA JAAKA SETLHOPHA
Kopano ke maatla. Go dira mmogo le go tshegetsana go kgotsofatsa bareki
BONOKOPILA
Go ineela go isa ditirelo tse ditlhwatlhwa.